Kejohanan Go-Kart Malaysia 2022: Malaysia Muncul Juara

Arau – Putera Adam dari Malaysia muncul sebagai juara dalam Kejohanan Go-Kart Malaysia 2022 atau Malaysia Karting Championship 2022 dalam pusingan keempat bagi kategori Senior, iaitu 18 hingga 35 tahun di Litar Universiti Malaysia Perlis (UniMAP) Pauh Putra pada 11 dan 12 Jun 2022.

Pemenang tempat kedua dan ketiga yang melibatkan 14 orang pesaing dalam acara itu turut dimenangi oleh pelumba Malaysia, iaitu Mohamad Hayden Haikal dan Akash Neil Nandy.

Mohd. Jasa dari Malaysia dan Chanoknan Veeratacha dari Thailand pula muncul sebagai juara dalam kejohanan yang sama. Masing-masing dalam kategori Master Senior, iaitu 35 tahun dan ke atas dan kategori Junior, iaitu 13 hingga 17 tahun.

Kejohanan kali ini turut melibatkan sesi Uji Cuba Litar, Time Trial bagi semua kategori, Saringan Perlumbaan, Pre-final dan juga Final.

Turut berkenan berangkat dalam acara kejohanan ini ialah anakanda bongsu Raja Muda Perlis, YAM Syed Sirajuddin Areeb Putra Ibni Tuanku Syed Faizuddin Putra Jamalullail bagi menyaksikan pertandingan akhir yang juga disertai para peserta antarabangsa dari Singapura, Thailand, Indonesia dan India.

Selain itu, Malaysia Karting Championship 2022 dalam pusing kelima yang akan datang bakal diadakan pada 2 dan 3 Julai 2022 di Litar Antarabangsa Sepang.

Sebarang maklumat lanjut berkenaan acara tersebut boleh didapati melalui pautan, https://www.malaysiakartingchampionship.com/.


Persatuan Wartawan Perlis dan Persatuan Media Selatan Thailand Jalin Kerjasama

Untuk mendapatkan maklumat terkini, ikuti kami melalui Telegram

Padang Besar – Persatuan Wartawan Perlis (PWP) dan Persatuan Media Selatan Thailand menandatangani nota persefahaman dalam usaha membina kerjasama membabitkan kedua-dua wakil media dan seterusnya melakar sejarah tersendiri.

“Kerjasama dua hala itu adalah titik permulaan bagi mengeratkan lagi hubungan pengamal media dari kedua-dua negara dari segi pertukaran budaya dan kepakaran dalam bidang kewartawanan,” kata Presiden PWP, Mohammad Asri Shafii selepas majlis menandatangani nota persefahaman antara wakil kedua-dua media.

Perjanjian itu ditandatangani oleh Mohammad Asri Shafii dan wakil Persatuan Media Selatan Thailand, Phiphob dengan majlis disaksikan oleh DYTM Tuanku Syed Faizuddin Putra Jamalullail, Raja Puan Muda Perlis, DYTM Tuanku Hajjah Lailatul Shahreen Akashah Khalil serta puteri baginda berdua, YTM Sharifah Farah Adriana Jamalullail.

Terdahulu DYTM Tuanku Syed Faizuddin Putra Jamalullail berkenan menyertai Kayuhan Majlis Agama Islam dan Adat Istiadat Melayu Perlis (MAIPs) Peduli bersempena sambutan Hari Wartawan Nasional (HAWANA) 2022 Peringkat Negeri Perlis dan turut disertai oleh ketua-ketua dan wakil agensi kerajaan di negeri Perlis.

Ketua Pegawai Eksekutif MAIPs, Mohd Nazim Mohd Noor berkata, aktiviti yang dianjurkan dengan kerjasama PWP tersebut adalah bagi meraikan pengamal media di negeri ini di samping memberi sumbangan kepada asnaf yang memerlukan.

Tambah beliau lagi, MAIPs mendapat mandat daripada sebahagian penyumbang yang berhasrat untuk menderma agar dapat berkongsi rezeki bersama dengan sahabat dari Selatan Thailand.


Penyebar Khabar Angin, Pensabotaj Ekonomi Negara

Dalam sesebuah negara, terdapat segelintir rakyat yang berhaluan kiri dan enggan menerima hakikat bahawa mereka merupakan warganegara yang berada dalam sebuah negara serba stabil dan makmur, lantas mendakwa negara terdedah kepada kebankrapan. Hal ini tersebar luas semasa Pilihan Raya Umum ke-14 (PRU-14) pada tahun 2018 dan dijadikan antara bahan kempen oleh golongan yang tidak memikirkan kesan sampingan terhadap apa-apa yang disebarkan. Melalui laman sosial dan aplikasi Whatsapp, tersebar khabar angin kononnya negara akan bankrap pada September tahun tersebut, tetapi terbukti perkara tersebut tidak berlaku dan hanyalah suatu tanggapan, dakyah, tohmahan, jangkaan, andaian, firasat dan provokasi yang tidak sihat.

Memandangkan khabar angin sebegitu boleh memberikan impak negatif terhadap negara, Perdana Menteri pada ketika itu, Dato’ Sri Najib Tun Abdul Razak yang juga Menteri Kewangan meminta rakyat supaya jangan mudah percaya dengan khabar angin yang mendakwa negara akan bankrap disebabkan kemerosotan ekonomi yang berpunca daripada faktor politik. Melalui akaun laman sosialnya www.najibrazak.com, beliau menegaskan hakikat bahawa ekonomi negara berkembang pada kadar lebih empat peratus pada separuh pertama tahun tersebut dan tidak tersungkur ke tahap negatif seperti yang berlaku pada tahun 1997 apabila negara mengalami krisis ekonomi yang dahsyat. Pada waktu itu, banyak perniagaan yang terpaksa gulung tikar dan ramai orang kehilangan pekerjaan.

Pada tahun 2016, Bank Dunia mengunjurkan pertumbuhan ekonomi Malaysia akan lebih baik pada tahun 2017 dan 2018, serta dijangka meningkat melebihi empat peratus sebagaimana yang disasarkan pada tahun 2016. Pertumbuhan tersebut didorong oleh pemulihan harga minyak dan sektor pengeksportan yang kembali rancak. Memetik kenyataan Ketua Ekonomi Bank Dunia bagi Asia Timur dan Pasifik, Sudhir Sheryy yang disiarkan oleh akhbar tempatan, Keluaran Dalam Negeri Kasar (KDK) Malaysia diunjurkan perlahan, iaitu 4.2 peratus berbanding dengan sasaran awal 4.4 peratus yang diramalkan pada April 2016.

Selain daripada faktor minyak dan eksport perkilangan yang terjejas disebabkan permintaan global yang lemah, jelas Sudhir Sherry, perbelanjaan sektor awam dan swasta juga dilihat perlahan. Pada pendapat penulis, perbelanjaan sektor awam dan swasta diperlahankan kerana negara mengamalkan perbelanjaan berhemah pada ketika itu. Mengikut Ketua Ekonomi Bank Dunia bagi Asia Timur dan Pasifik itu, secara keseluruhannya pertumbuhan ekonomi negara-negara membangun di Asia Timur dan Asia Pasifik termasuklah Malaysia dijangka kekal berdaya tahan dalam tempoh tiga tahun akan datang.

Sehubungan dengan itu, khabar angin tentang kebankrapan negara yang telah disebar luas tidak diketahui motifnya. Apakah tujuan sebenar penyebar khabar angin tersebut? Adakah mereka mendapat laba dariapda perbuatan tersebut? Namun, yang pastinya golongan ini cuba mensabotaj ekonomi negara, apabila didapati impaknya selepas itu begitu buruk terhadap negara dan terdapat rakyat dan para pelabur turut mempercayai khabar angin berunsur provokasi yang disebarkan itu.

Pada masa yang sama, selepas PRU-14, ekonomi negara agak parah tetapi disabitkan dengan angkara COVID-19 sebagai penyebab utamanya. Tidak semua rakyat boleh menerima COVID-19 sebagai suatu kemalangan, sebaliknya apa-apa yang berlaku terhadap rakyat dilihat sebagai ketidakstabilan politik kerajaan baharu yang menyamai kualiti kerajaan sebelum itu. Keadaan semasa kini merupakan hakikat dan natijah yang perlu diterima walaupun ada sesetengah pihak yang tidak dapat menerima hakikat tersebut.

Pihak berkuasa sebelum PRU-14 sewajarnya mengambil tindakan tegas terhadap penyebar khabar angin yang pada hakikatnya berniat tidak baik dan lebih merbahaya daripada anasir subversif kerana apa-apa yang dilakukan adalah bersifat mengkhianati negara dan seluruh warganegara. Penulis bersetuju dengan kenyataan  Dato’ Sri Najib (ketika beliau masih menduduki kerusi Perdana Menteri) bahawa hal ehwal ekonomi negara, bahkan ekonomi dunia sekali pun mempunyai kitaran naik turunnya dan perkara ini adalah normal sebagaimana kita manusia yang ada kalanya melalui situasi sihat dan sakit. Yang pasti, kerajaan yang memerintah tentulah sentiasa bersiap siaga untuk menghadapi segala kemungkinan. Sehubungan dengan itu, negara memerlukan barisan kepimpinan yang berkemampuan dan bijaksana dalam melihat masa depan negara dan perkembangan dunia, terutamanya dari sudut ekonomi.

Memetik kata beliau, krisis kewangan negara pada tahun 1997 berlaku kerana dunia juga menghadapi masalah yang sama dan Malaysia sebagai sebahagian daripada dunia, turut sama menerima tempias dan kesannya, tetapi perkara tersebut tidak pula menyebabkan negara bankrap.

Setelah ekonomi negara kembali pulih 10 tahun kemudian, dunia kembali diasak krisis ekonomi dan Malaysia juga tidak terlepas daripada menerima tempias yang telah mengakibatkan ekonomi negara menyusut sebagaimana yang dialami oleh negara-negara lain. Hal ini merupakan sesuatu yang tidak boleh dielakkan, namun kita perlu menghadapinya secara bijaksana supaya rakyat tidak terlalu merasa bahangnya. Sebagai tokoh yang berpengalaman sebagai Menteri Kewangan ketika negara menghadapi krisis ekonomi , Dato’ Sri Najib pastinya mempunyai formula yang boleh dirumuskan berdasarkan pengalamannya bagi memastikan ekonomi negara mampu bertahan dan mengalami pertumbuhan.

Sebagai rakyat, kita perlu melaksanakan tugas dan tanggungjawab dalam usaha membantu kerajaan, contohnya dalam bentuk sokongan moral dan doa, bukannya mengambil bahagian dengan mensabotaj ekonomi negara melalui khabar angin dan tindakan provokasi yang boleh menyulitkan lagi keadaan. Banyak masa akan terbuang dalam merungkai kekusutan untuk menangkis khabar angin dan fitnah yang disebarkan itu.

Apabila para pelabur mempercayai khabar angin yang tersebar, pelabur baharu pastinya hilang minat untuk melabur dan negara-negara pengimport pula menghentikan  pengimportan, manakala pelabur sedia ada pasti akan menarik balik pelaburan mereka. Sekiranya negara benar-benar bankrap, padah dan petakanya bukan sahaja menimpa rakyat, malah akan turut menimpa penyebar fitnah itu sendiri. Oleh sebab itu, khabar angin dan fitnah tidak boleh dibiarkan bercambah dan membiak subur, sebaliknya harus diperangi secara habis-habisan.

Kini, semua pihak tanpa mengira fahaman politik perlu bersatu berganding bahu dengan tulus dan telus serta berusaha dalam usaha memulihkan kestabilan politik dan ekonomi negara. Penyebar khabar angin perlu menghentikan perbuatan tersebut dan tidak mengulanginya kembali. Kepimpinan yang sedia haruslah diberikan kerjasama, sokongan padu dan sekiranya perlu, diberikan teguran dengan cadangan membina, bukannya mengambil peluang untuk memburukkan lagi keadaan kerana hal tersebut tidak akan menyumbang kepada kestabilan politik dan ekonomi negara.

Pihak kerajaan juga seharusnya bertegas dan mengenakan hukuman yang selayaknya untuk penyebar khabar angin dan pemfitnah supaya mereka tidak mengulanginya kembali, di samping memberi peringatan kepada orang lain supaya tidak melakukan perlakuan yang serupa. Perkara ini perlu digubal, dibahaskan dan dijadikan rang undang-undang kerana sesungguhnya fitnah dan khabar angin itu adalah lebih tajam daripada mata pedang dan boleh mendatangkan kemusnahan yang lebih besar. Hukuman  yang sewajarnya perlu dikenakan ke atas mereka.

Berdasarkan rujukan ayat 33 hingga 35 surah al-Maa’idah , pensabotaj ekonomi negara bolehlah dikategorikan sebagai pengacau keamanan dan pembuat kerosakan di muka bumi apabila hukuman bagi pelakunya adalah sebagaimana terjemahan ayat yang bermaksud:

“Sesungguhnya pembalasan terhadap orang memerangi Allah SWT dan Rasul-Nya dan yang membuat kerosakan di muka bumi, hanyalah mereka dibunuh atau disalib, atau dipotong tangan dan kaki mereka dengan bertimbal balik atau dibuang dari negeri (tempat kediamannya). Yang demikian itu (sebagai) suatu penghinaan untuk mereka di dunia, dan di akhirat mereka beroleh siksaan yang besar” –al-Maa’idah:33

“Kecuali orang yang taubat (di antara mereka) sebelum kamu menguasai (menangkap) mereka; maka ketahuilah bahawasanya Allah Maha Pengampun” – al-Maa’idah:34.

“Hai orang-orang yang beriman, bertakwalah kepada Allah SWT dan carilah jalan yang mendekatkan diri kepada-Nya, dan berjihadlah pada jalan-Nya, supaya kamu mendapat keruntungan” – al-Maa’dah:35.


Sebanyak 9696 Calon Memperoleh Keputusan Cemerlang SPM

Untuk mendapatkan maklumat terkini, ikuti kami melalui Telegram

Putrajaya –  Ketua Pengarah Pendidikan Malaysia, YBhg. Datin Sri Datuk Hajah Nor Zamani Abdol Hamid mengumumkan bahawa sebanyak 55.29 peratus daripada keseluruhan 407 097 orang calon Sijil Pelajaran Malaysia (SPM) tahun 2021 lulus sekurang-kurangnya semua mata pelajaran. Beliau turut mengumumkan sebanyak 9696 orang calon SPM tahun 2021 memperoleh keputusan cemerlang dalam semua mata pelajaran.

Beliau menyatakan bahawa gred purata nasional (GPN), iaitu indeks yang digunakan untuk menilai pencapaian calon SPM 2021 di seluruh negara mencatatkan 4.86 mata. Hal ini bermaksud, nilai GPN yang lebih kecil menunjukkan pencapaian yang lebih baik. Selain itu, beliau turut menjelaskan bahawa sebanyak 336 630 calon layak menerima sijil, iaitu 88.09 peratus daripada 407 097 calon yang mendaftar dalam peperiksaan SPM tahun 2021.

Pelaporan analisis prestasi mata pelajaran dibahagikan kepada tiga kategori, iaitu 27 mata pelajaran baharu, 48 mata pelajaran sedia ada yang menggunakan format baharu dan 20 mata pelajaran dengan format sedia ada. Mata pelajaran Seni Halus 2D, Tarian, Apresiasi Tari menunjukkan prestasi tertinggi bagi kategori mata pelajaran baharu. Mata pelajaran Bahasa Kadazan Dusun menunjukkan prestasi tertinggi bagi kategori mata pelajaran sedia ada dengan format baharu, manakala mata pelajaran Turath Dirasat Islamiah menunjukkan prestasi tertinggi bagi kategori mata pelajaran sedia ada dengan format yang sama.

Pihak Kementerian Pendidikan Malaysia turut melibatkan pakar pentaksiran luar negara untuk meningkatkan kualiti SPM pada peringkat antarabangsa. Pakar pentaksiran luar yang terlibat dalam SPM tahun 2021 ialah Cambridge Assessment English (CAE), Cambridge Assessment International Education (CAIE) dan Pearson.

Beliau turut memaklumkan bahawa calon boleh mendapatkan keputusan SPM di sekolah masing-masing bermula pada pukul 10:00 pagi, manakala bagi calon persendirian, slip keputusan akan dihantar melalui pos pada tarikh yang sama. Selain menyemak di sekolah masing-masing, calon sekolah dan calon persendirian juga boleh memilih dua kaedah lain untuk mendapatkan keputusan. Keputusan SPM juga boleh diperoleh secara dalam talian di pautan myresultspm.moe.gov.my bermula pada pukul 10:00 pagi hari ini hingga pukul 6:00 petang, 24 Jun.

Selain itu, calon juga boleh mendapatkan rumusan keputusan berkenaan melalui sistem khidmat pesanan ringkas (SMS) dengan menaip SPM No KP Angka Giliran dan dihantar ke nombor 15888. Sistem ini diaktifkan bermula pada pukul 10:00 pagi hari ini hingga jam 6:00 petang pada 22 Jun 2022.


Sebanyak 486 Orang Calon SPM di Kuala Lumpur Peroleh Semua A

Kuala Lumpur – Sebanyak 13 761 (87.88%) orang calon layak dianugerahkan sijil bagi peperiksaan Sijil Pelajaran Malaysia (SPM) 2021 dan sebanyak 11 orang (0.07%) telah memperoleh keputusan Cemerlang Tertinggi (A+) dalam semua mata pelajaran yang diduduki.

Bilangan calon yang memperoleh Cemerlang Minimum A- (gred A+, A dan A-) dalam semua mata pelajaran yang diduduki pula adalah sebanyak 475 orang (3.03%).

Pengarah Pendidikan Jabatan Pendidikan Wilayah Persekutuan Kuala Lumpur (JPWPKL), Puan Hajah Norhayati Haji Ab Wahab mengumumkan indeks Gred Purata Negeri (GPN) Wilayah Persekutuan Kuala Lumpur pada tahun 2021 ialah 4.81.

Beliau turut mengumumkan, sebanyak 65 orang calon (76.47%) daripada 85 orang Calon Berkeperluan Khas (CBK) yang menduduki peperiksaan layak memperoleh sijil SPM. “Pencapaian ini merupakan suatu pencapaian baik yang ditunjukkan oleh calon-calon CBK,“ jelas beliau dalam Sidang Media Pengumuman Keputusan Peperiksaan SPM 2021 bagi Wilayah Persekutuan Kuala Lumpur.

Selain itu, sebanyak 11 orang calon Sekolah Bimbingan Jalinan Kasih (SBJK) telah menduduki peperiksaan dan sembilan orang calon layak memperoleh sijil (81.82%). Sebanyak tiga orang calon pula lulus dalam semua mata pelajaran. Puan Hajah Norhayati menyifatkan pencapaian tersebut sebagai cemerlang meskipun mereka menghadapi cabaran dan dugaan dalam mengharungi kehidupan seharian.

Tambah beliau, pendaftaran telah dibuka mulai 8 Mei 2022 hingga 23 Jun 2022 untuk calon SPM 2021 yang ingin mengambil peperiksaan SPM Ulangan 2022, manakala pendaftaran bagi calon persendirian telah dibuka pada 8 Mei 2022 lalu hingga 10 Julai 2022. Pendaftaran boleh dibuat dalam talian dengan melayari laman web Lembaga Peperiksaan di sppat.moe.gov.my.

Beliau mengucapkan syabas dan tahniah kepada semua calon serta mengambil kesempatan untuk mengucapkan terima kasih kepada warga Jabatan Pendidikan Wilayah Persekutuan Kuala Lumpur, Pejabat Pendidikan Wilayah, semua petugas, ibu bapa, guru-guru, pentadbir sekolah, pihak media dan masyarakat yang menunjukkan keprihatinan terhadap pendidikan secara berterusan pada peringkat sekolah.


SPM 2021: Selangor Mencatat Peningkatan GPN

Selangor – Keputusan Sijil Pelajaran Malaysia (SPM) Tahun 2021 bagi negeri Selangor, memperlihatkan calon yang layak mendapat sijil telah meningkat sebanyak 0.2 peratus berbanding dengan tahun 2020. Sebanyak 55 626 calon SPM 2021 lulus bagi mata pelajaran Bahasa Melayu dan Sejarah dengan peratusan sebanyak 85.60 peratus.

Dalam sidang media hari ini, Pengarah Pendidikan, Jabatan Pendidikan Negeri Selangor, Puan Rohayati Abd. Hamed memaklumkan bahawa gred purata negeri (GPN) dalam peperiksaan SPM 2021 bagi Selangor ialah 4.87 mata berbanding dengan 4.90 bagi SPM Tahun 2020. Gred purata negeri pada tahun 2021 telah menunjukkan pencapaian yang lebih baik berbanding dengan tahun sebelumnya yang mengalami penurunan GPN sebanyak 0.03 mata.

Selain itu, Puan Rohayati menjelaskan, peratusan calon yang memperoleh gred cemerlang (A+, A dan/atau A-) bagi semua mata pelajaran yang diduduki dalam SPM Tahun 2021 adalah sebanyak 1803 orang calon, iaitu 2.77 peratus berbanding dengan 2.59 peratus bagi tahun sebelumnya. Tambah beliau, sebanyak 53 orang calon sekolah di bawah KPM telah berjaya memperoleh gred Cemerlang Tertinggi dengan keputusan A+ dalam semua mata pelajaran yang telah diduduki. Pihak Jabatan Pendidikan Negeri Selangor mengucapkan syabas dan tahniah kepada semua calon SPM 2021 atas keputusan cemerlang yang telah dicapai oleh mereka.


Cabaran PdPR Bukan Alasan untuk Ukir Kecemerlangan

Untuk mendapatkan maklumat terkini, ikuti kami melalui Telegram

Kuala Lumpur – Pelaksanaan Pengajaran dan Pembelajaran di Rumah (PdPR) rata-ratanya dianggap sebagai cabaran dan sukar buat semua pelajar yang terpaksa mengikuti kelas secara dalam talian ketika wabak COVID-19 melanda negara.

Namun begitu, bagi tiga orang pelajar cemerlang Sijil Pelajaran Malaysia (SPM) 2021, perkara tersebut bukanlah perkara yang boleh dijadikan alasan untuk tidak meraih kejayaan dalam peperiksaan. Hal ini demikian kerana mereka bangkit mengejar sukatan pelajaran sekembalinya ke sekolah untuk sesi pengajaran dan pembelajaran (PdP) secara bersemuka. Pelajar-pelajar ini diraikan dalam Sidang Media Pengumuman Rasmi Keputusan Peperiksaan SPM 2021 peringkat negeri di Jabatan Pendidikan Wilayah Persekutuan Kuala Lumpur pada hari ini.

Bagi Puteri Aishah Megat Shamrolshah dari Sekolah Menengah Kebangsaan (SMK) Taman Tun Dr. Ismail yang memperoleh keputusan 9A+, kesukaran dalam mempelajari mata pelajaran Matematik Tambahan berjaya ditepis dengan usaha membuat latih tubi secara konsisten dan menyertai kelas tambahan untuk menaikkan lagi gred. Pada akhirnya, beliau berjaya melonjakkan gred daripada C+ kepada A+ dalam mata pelajaran tersebut. Puteri Aishah yang merupakan anak kedua daripada dua orang adik-beradik berazam untuk membina kerjaya dalam bidang STEM (Science, Technology, Engineering and Maths) pada masa akan datang.

Bagi calon berkeperluan khas (CBK) dengan masalah penglihatan dari SMK Pendidikan Khas Setapak, Ahmad Shazrazin Mohd Shuuharizal, beliau menghadapi kesukaran dalam mengejar semula sukatan pelajaran yang dipelajari semasa tempoh PdPR. Namun begitu, berkat keazaman dan kesungguhan beliau, akhirnya beliau berjaya menggenggam keputusan 9A dalam SPM 2021. Ahmad Shazrazin berpegang pada prinsip tahu akan kemampuan sendiri dan tidak terlalu mengikut orang lain serta menjadi diri sendiri. Beliau berterima kasih kepada guru-guru yang banyak membantu meningkatkan kefahaman beliau dalam pelajaran dan ingin menyambung pelajaran dalam bidang seni.

Sambutan Hari Bapa pastinya lebih manis apabila pencapaian cemerlang 9A+ dalam peperiksaan SPM 2021 oleh Lew You De dijadikan sebagai hadiah buat bapanya. Pelajar dari SMK Seri Bintang Selatan itu menitipkan kata-kata semangat buat rakan-rakan yang lain agar sentiasa tekun dan mempunyai disiplin diri yang tinggi untuk mencapai cita-cita. You De yang meminati mata pelajaran Matematik mengimpikan cita-citanya untuk menyambung pelajaran ke luar negara kelak.

Segala cabaran dan rintangan pasti akan dapat diatasi dengan semangat dan usaha yang konsisten dalam melakukan sesuatu perkara. Kejayaan pelajar-pelajar ini seharusnya dijadikan inspirasi buat masyarakat supaya dapat menyumbang khidmat bakti buat diri sendiri, keluarga, masyarakat serta tanah air tercinta.


Penterjemahan Merangsang Pengetahuan Masyarakat

Pesta Buku Antarabangsa Kuala Lumpur 2022 berjaya menarik kehadiran sebanyak 1.25 juta orang pengunjung. Tahniah kepada pihak penganjur atas kejayaan ini setelah Keluarga Malaysia melalui dua tahun Perintah Kawalan Pergerakan tanpa meraikan pesta buku secara bersemuka. Keluarga Malaysia semakin menyedari bahawa “Bangsa yang membaca ialah bangsa yang hebat” dan “Bangsa yang membaca, bangsa yang melawan”. Melawan dalam erti katanya petah dalam berilmu dan tidak mudah diperkutak-katikkan serta tidak mudah tertindas kerana kedangkalan ilmu generasinya.

Untuk mengembangkan bahasa Melayu sebagai bahasa ilmu, aktiviti penterjemahan buku bahasa asing ke dalam bahasa Melayu dilihat sebagai satu inisiatif terbaik yang perlu dilakukan untuk pembangunan minda bangsa dan negara. Tidak dinafikan, usaha menterjemahkan buku bahasa asing merupakan tugas yang sangat mencabar dan rumit kerana bukan sekadar menterjemahkan setiap perkataan tetapi perlu dilakukan secara menyeluruh dengan menyemak struktur dan memastikan penggunaan konteks ayat betul, tepat dan sesuai mengikut bahasa yang diterjemahkan.

Buku dalam bahasa asing yang diterjemahkan ke dalam bahasa Melayu merupakan satu kaedah yang paling berkesan dalam proses pemindahan ilmu yang membolehkan masyarakat dapat mengikuti perkembangan ilmu sama ada yang terdahulu mahupun yang terkini. Usaha penterjemahan ini sangat berbaloi kerana bukan sahaja dapat menyebarluaskan ilmu, malahan dapat merangsang pengetahuan masyarakat tentang bidang penting seperti sains, teknologi dan multimedia.

Melalui terjemahan juga, pembaca akan dapat menikmati karya-karya terbaik dunia. Buku-buku yang diterjemahkan bukan sahaja daripada  bahasa Inggeris, bahkan bahasa lain di dunia yang relevan dengan keperluan Keluarga Malaysia.

Negara Jepun dan Jerman adalah antara negara yang boleh dicontohi dalam kegiatan penterjemahan buku bahasa asing. Negara yang pernah menghadapi kehancuran kota ketika Perang Dunia Kedua ini sangat aktif menterjemahkan buku-buku penting dari negara lain ke dalam bahasa ibunda masing-masing sehingga berupaya meletakkan masyarakatnya dalam kelompok termaju dan mempunyai ilmu tentang inovasi teknologi dan automotif terbaik dunia.

Negara luar telah menjadikan negara ini sebagai sumber rujukan ilmu, malah menterjemahkan pula buku-buku dari negara tersebut ke dalam bahasa masing-masing. Hal ini menunjukkan bahawa ilmu yang diperoleh mampu menjadikan sesebuah negara mengeluarkan produk hasil daripada pembacaan terjemahan buku daripada bahasa negara lain.

Kesinambungan daripada penterjemahan buku bahasa asing ke dalam bahasa Melayu itu akan dapat membantu komunikasi ilmu dengan bangsa lain. Jurang kemajuan atau kebaharuan pengetahuan antara negara di dunia dalam pelbagai bidang dapat dirapatkan. Kecintaan terhadap ilmu menjadi semakin luas dan membantu masyarakat memahami sesuatu bidang.

Misalnya, bidang perindustrian dan perubatan banyak menggunakan frasa dalam bahasa asing. Oleh itu, penterjemahan ke dalam bahasa Melayu akan dapat memberikan kefahaman yang mudah dan jelas kepada individu yang baru mula menceburi bidang yang berkaitan.

Penterjemahan buku bukan sahaja berfokuskan disiplin ilmiah bahkan buku umum atau buku ilmu am. Kepelbagaian bahan bacaan terjemahan secara tidak langsung akan memberikan banyak pilihan kepada pembaca untuk memilih buku yang digemari.

Antara karya yang telah diterjemahkan ialah Sherlock Holmes, karya Sir Arthur Conan. Karya yang terkenal di seluruh dunia ini telah diterjemahkan ke dalam bahasa Melayu standard dan diterbitkan oleh PTS. Sementara itu, Institut Terjemahan dan Buku Malaysia (ITBM) juga telah menterjemahkan Animal Farm, karya George Orwell ke dalam bahasa Melayu dan menerbitkannya dengan tajuk Politik Kandang.

Pembelian buku terjemahan yang terdapat di pasaran dapat meningkatkan capaian pembaca serta merangsang minda masyarakat untuk lebih memahami dan mengetahui tentang masyarakat luar negara. Ilmu am sebegini sangat penting untuk mendidik masyarakat menjadi lebih peka dan menghormati adat dan budaya negara lain jika berada di luar negara. “Katak di bawah tempurung” dalam konteks pengembangan ilmu semakin lama dapat dihakis dengan informasi berguna daripada telahan hasil buku terjemahan.

Kebanggaan terhadap pemilikan koleksi penterjemahan bahasa asing ke dalam bahasa Melayu bukanlah menjadi tujuan utama tetapi fokus kegiatan ini adalah untuk melahirkan generasi yang cakna ilmu di samping kesungguhan dalam memperkasakan bahasa Melayu. Dalam hal ini, komitmen daripada penterjemah sangat dituntut.

Memang benar, kerja penterjemah bukanlah suatu tugas yang mudah kerana memerlukan ketelitian semasa melaksanakan tugasan tersebut. Penguasaan terhadap bahan sumber dan bahasa sasaran menjadi keutamaan selain tempoh masa yang lama untuk menyiapkan sesuatu projek buku terjemahan.

Perkampungan penterjemah seluruh negara dapat dilihat sebagai suatu kuasa pemangkin kepada usaha penerbitan sumber ilmu yang pelbagai. Penterjemah profesionalisme akan sentiasa bersedia merujuk bahasa dan pakar bidang lain bagi menghasilkan terjemahan berkualiti yang akhirnya akan memberikan kepuasan dan penghayatan ilmu kepada pembaca. Pengorbanan yang memerlukan kesabaran, kecekalan dan kesungguhan ini dilakukan demi kepentingan bahasa, bangsa dan negara.

Pihak yang berautoriti perlu membuka mata untuk melihat kegigihan para penterjemah dengan menyediakan insentif terbaik dari aspek bayaran yang berbaloi dengan kerja yang dilakukan selain menyediakan dana khas bagi memperkasakan bidang ini sejajar dengan agenda memartabatkan bahasa Melayu sebagai bahasa antarabangsa.

ITBM perlu terus disokong kewujudannya dengan menyuntik dana penterjemahan buku untuk membantu melancarkan urusan pentadbiran serta menjadikan badan ini sebagai hab penterjemahan buku asing ke dalam bahasa Melayu.

Satu perkara yang dapat dilihat sebagai kelangsungan keperluan bidang penterjemahan ialah penawaran peluang kerjaya kepada Keluarga Malaysia. Para graduan yang memiliki sijil ataupun mempunyai kemahiran bahasa asing di universiti mempunyai kelebihan untuk menceburi kerjaya ini.

Penterjemah amatur juga dapat dinaik taraf statusnya ke tahap profesional dengan menyediakan latihan atau kursus terjemahan dalam tempoh masa yang ditetapkan dan diambil bekerja di badan penerbitan kerajaan ataupun swasta. Hal ini juga akan dapat meyakinkan masyarakat bahawa bidang bahasa sememangnya mendapat tempat di pasaran kerja. Senario positif ini turut menambahkan kuantiti penerbitan buku terjemahan ke dalam bahasa Melayu.

Tidak salah untuk menimbulkan keghairahan terhadap fenomena ini kerana hal ini merupakan suatu bukti bahawa sarjana, ilmuwan dan cendekiawan mahupun pihak penerbitan negara sememangnya serius dalam melahirkan generasi yang mempunyai kualiti insan dengan kecerdasan otak yang tinggi, kecerdasan emosi yang stabil dan kecerdasan spiritual yang baik melalui aktiviti pembacaan buku terjemahan ke dalam bahasa Melayu.

Aktiviti terjemahan ke dalam bahasa ibunda menyebabkan pembaca tempatan dapat mengikuti kandungan yang disampaikan dan menerapkannya dalam dunia pekerjaan ataupun kehidupan seharian. Industri penterjemahan buku perlu terus diperhatikan ibarat menatang minyak yang penuh selain mengangkat bahasa Melayu sebagai bahasa yang berwibawa dalam pelbagai bidang pengetahuan.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Lakukan yang Terbaik pada Masa Hadapan – YB Menteri Kanan Pendidikan

Untuk mendapatkan maklumat terkini, ikuti kami melalui Telegram

Putrajaya — Menteri Kanan Pendidikan, YB Senator Datuk Dr. Mohd Radzi Md Jidin berpandangan bahawa beliau yakin para guru, ibu bapa dan para pelajar telah berikhtiar untuk berjaya dengan kaedah yang terbaik dan berharap agar para pelajar dapat melakukan yang terbaik pada masa hadapan.

Beliau berkata demikian semasa sesi lawatan ke Sekolah Menengah Kebangsaan (SMK) Putrajaya Presint 18 (1) untuk bertemu dengan calon Sijil Pelajaran Malaysia (SPM) 2021 dan para guru bagi mendapatkan input yang lebih mendalam tentang keputusan SPM 2021.

Bagi calon SPM 2021 di sekolah ini, saya mendoakan yang terbaik untuk semua. Calon SPM 2021 merupakan kohort yang paling terkesan dengan pandemik COVID-19. Calon kohort 2021 terkesan sewaktu mereka berada di tingkatan empat dan tingkatan lima. Kohort 2021 ini juga merupakan kohort pertama yang mengikuti Kurikulum Standard Sekolah Menengah (KSSM) baharu.

YB Menteri Kanan Pendidikan menjelaskan bahawa, segala keputusan yang dicapai oleh calon SPM 2021 pada hari ini perlulah diterima dengan hati yang terbuka. Perkara yang paling penting termasuklah merangka perjalanan kehidupan yang seterusnya. Oleh itu, ibu bapa perlu berbincang dengan anak-anak mereka tentang hala tuju yang sesuai untuk diambil demi masa hadapan mereka.

“Jangan takut untuk mengambil pendekatan yang sedikit berbeza daripada perancangan asal bagi memastikan anak-anak dapat melalui segala cabaran dan dugaan dalam kehidupan yang mendatang dengan lebih baik,“ jelas YB Menteri Kanan Pendidikan.

Sementara itu, Pengetua SMK Putrajaya Presint 18 (1), YBrs. Puan Noor Akmar [email protected] Jaih menjelaskan bahawa sebanyak 169 orang calon dari sekolah ini telah menduduki peperiksaan SPM dan berjaya mencapai keputusan 97.60 peratus lulus. Hal ini bermakna, sebanyak 165 orang pelajar yang menduduki peperiksaan tersebut layak untuk mendapat sijil.

Menurut beliau, gred purata sekolah (GPS) turut meningkat kepada 4.43 dan peningkatan ini merupakan GPS petunjuk kualiti bagi gred dalam peperiksaan. Nilai GPS yang lebih kecil menunjukkan kualiti yang lebih baik.

Dalam majlis tersebut juga, beliau mengucapkan tahniah dan penghargaan kepada dua orang pelajar yang telah berjaya memperoleh keputusan lapan A dalam peperiksaan tersebut, iaitu Irzati Batrisyia Ibrahim dan Aiman Zafri Sani Zuhairi. Pada tahun ini, keputusan SPM telah menunjukkan peningkatan bilangan murid cemerlang dengan memperoleh sekurang-kurangnya empat A ke atas, iaitu sebanyak 51 orang.

Beliau turut merakamkan setinggi-tinggi penghargaan kepada pihak Persatuan Ibu Bapa dan Guru (PIBG) yang telah banyak membantu pihak sekolah bagi menjayakan segala aktiviti dalam usaha meningkatkan kecemerlangan pelajar dalam pelbagai bidang di sekolah itu. Beliau juga berharap agar segala kerjasama yang terjalin akan menjadi lebih akrab dan bersama-sama berganding bahu untuk memastikan kegemilangan sekolah tersebut.

“Semua pihak perlu saling membantu dan lengkap-melengkapi antara satu sama lain. Potensi dan bakat yang dimiliki oleh pelajar mestilah digilap. Kerjasama dan perpaduan merupakan kunci kejayaan,“ akhiri YB Menteri Kanan Pendidikan semasa berucap di Sekolah Menengah Kebangsaan (SMK) Putrajaya Presint 18 (1).


Raja Permaisuri Perak Berkenan Berangkat Melawat SMK Seri Samudera

Manjung – Duli Yang Maha Mulia (DYMM) Raja Permaisuri Perak Darul Ridzuan, Tuanku Zara Salim mencemar duli berangkat ke Sekolah Menengah Kebangsaan (SMK) Seri Samudera, Manjung, Perak bagi menghadiri sebuah acara yang berlangsung pada pagi tadi. Mengiringi keberangkatan tiba baginda ialah Timbalan Menteri Pendidikan I, YBhg. Dato’ Dr. Mah Hang Soon, Exco Pendidikan, Pengajian dan Sumber Manusia Negeri, YBrs. Tuan Ahmad Saidi Mohamad Daud, dan Pengarah Jabatan Pendidikan Negeri Perak, YBrs. Tuan Aznan Alias.

SMK Seri Samudera merupakan Sekolah Amanah Negeri Perak di bawah Program Sekolah Amanah (trust school) yang diuruskan oleh Yayasan Amir. Sekolah ini merupakan antara 94 buah sekolah yang dipilih oleh Kementerian Pendidikan Malaysia (KPM) bagi menyertai program tersebut. Program Sekolah Amanah ini dibimbing oleh LeapEd Services Sdn. Bhd.

Menurut pengetua sekolah berkenaan, iaitu Puan Sahila Shukor, SMK Seri Samudera telah melalui banyak cabaran dan rentetan kejayaan hasil integrasi dan kolaborasi dengan KPM, Jabatan Pendidikan Negeri Perak, Pejabat Pendidikan Daerah Manjung dan seluruh warga sekolah di bawah bimbingan pihak Yayasan Amir dan LeapED Service Sdn. Bhd.

“SMK Seri Samudera sebagai sebuah sekolah amanah yang bermatlamat untuk membawa perubahan terhadap prestasi sekolah dan meningkatkan kemenjadian pelajar selaras dengan Falsafah Pendidikan Negara,“ jelas beliau.

Pelbagai program telah dilaksanakan oleh sekolah tersebut. Antara tujuannya termasuklah menambah baik proses penyampaian pengajaran dan pembelajaran kepada pelajar sejajar dengan Pembelajaran Abad ke-21 yang merangkumi 14 Kompetensi Struktur Pembelajaran Koperatif (CLS), menghasilkan lebih banyak guru cemerlang yang serba boleh melalui Pembangunan Profesional Berterusan (CPD), Komuniti Pembelajaran Profesional (PLC) dan Membudayakan Kajian Tindakan serta meningkatkan pembangunan modal insan melalui penubuhan Student’s Voice Group (SVG) dan aktiviti kokurikulum.

Sepanjang lebih lima tahun memainkan peranan sebagai sekolah amanah, pelbagai kejayaan telah diraih dan dilakar oleh guru dan pelajar sekolah tersebut. Antara kejayaan yang telah dicapai pada peringkat negeri dan antarabangsa ialah:

Dalam majlis tersebut, DYMM Raja Permaisuri Perak berkenan berangkat melawat Kelas Pendidikan Khas dan Kelas Kompetensi Struktur Pembelajaran Koperatif (CLS) Tingkatan 5. Selain itu, baginda juga berkenan melawat pameran inovasi yang berlangsung di sekolah tersebut.


Penjelasan Lanjut Berkenaan dengan SPM 2021

Untuk mendapatkan maklumat terkini, ikuti kami melalui Telegram

Kuala Lumpur- Lembaga Peperiksaan (LP), Kementerian Pendidikan Malaysia (KPM) telah merujuk laporan media berkaitan dengan jumlah calon yang tidak menduduki peperiksaan Sijil Pelajaran Malaysia (SPM) 2021.

LP memaklumkan bahawa jumlah calon berdaftar bagi peperiksaan SPM 2021 adalah sebanyak 407 097 orang seperti pengumuman keputusan peperiksaan SPM 2021. Bagi tujuan analisis keputusan peperiksaan SPM 2021, sebanyak 392 837 orang calon berdaftar sahaja yang diambil kira. Calon ini terdiri daripada mereka yang telah mendaftar buat kali pertama dan mendaftar sekurang-kurangnya enam mata pelajaran.

Daripada jumlah tersebut, sebanyak 382 156 orang atau 97.28 peratus calon sekolah dan calon persendirian telah hadir bagi menduduki peperiksaan. Jumlah calon yang tidak hadir pula adalah sebanyak 9037 orang atau 2.30 peratus, iaitu calon sekolah KPM, calon sekolah agensi kerajaan, calon sekolah menengah agama negeri, calon sekolah swasta serta calon sekolah menengah agama rakyat.

Sebanyak 1644 orang atau 0.42 peratus merupakan calon persendirian. LP berharap agar penjelasan ini dapat memberikan gambaran sebenar berkenaan dengan jumlah calon yang tidak menduduki peperiksaan dalam SPM 2021.


Program Sekolah Amanah Melonjakkan Prestasi Sekolah

Manjung – Program Sekolah Amanah merupakan program yang berfungsi untuk membantu meningkatkan pencapaian sekolah-sekolah terpilih dalam bidang akedemik, hal ehwal pelajar, kokurikulum dan lain-lain.

Sekolah Menengah Kebangsaan Seri Samudera (SMK Seri Samudera) yang merupakan Sekolah Amanah Negeri Perak di bawah Program Sekolah Amanah diuruskan oleh Yayasan Amir dan dibimbing oleh LeapEd Services Sdn. Bhd. merupakan antara 94 buah sekolah yang dipilih oleh Kementerian Pendidikan Malaysia (KPM) bagi menyertai program tersebut.

“Program Sekolah Amanah dimulakan oleh KPM bagi menjalankan program transformasi dalam persekitaran pembelajaran di sekolah awam melalui kerjasama bijak antara sektor awam dengan swasta. Apabila SMK Seri Samudera dipilih sebagai Sekolah Amanah Negeri Perak di bawah KPM pada tahun 2017, peningkatan prestasi para pelajar semakin meningkat dan menyerlah. Hasilnya, sehingga hari ini pelbagai kejayaan dalam kalangan pelajar telah berjaya diraih pada peringkat daerah, negeri dan antarabangsa,” ujar Puan Sahila Shukor, Pengetua Sekolah SMK Seri Samudera dalam Majlis Keberangkatan Duli Yang Maha Mulia (DYMM) Raja Permaisuri Perak Darul Ridzuan, Tuanku Zara Salim ke sekolah tersebut semalam.

Menurut Shahnaz Al-Sadat, Pengerusi LeapEd Services Sdn. Bhd. sewaktu menyampaikan sembah taklimat Program Sekolah Amanah, Sekolah Amanah merupakan sekolah awam yang diurus secara bersama antara pihak swasta dengan pemimpin sekolah kerajaan dan dikawal selia KPM.

Selain itu, Sekolah Amanah juga diberikan lebih kebebasan dalam membuat keputusan dan tanggungjawab bagi meningkatkan prestasi pelajar di samping bermatlamat untuk membawa perubahan terhadap prestasi sekolah tanpa mengira pencapaian semasa, iaitu daripada sederhana kepada baik dan baik kepada lebih baik.

Antara fungsi pelaksanaan Program Sekolah Amanah ialah:

“Sekolah Amanah akan mempunyai lebih autonomi dalam membuat keputusan berkaitan dengan kurikulum, kewangan dan sumber manusia bagi menggalakkan inovasi dan menjadi lebih responsif terhadap keperluan komuniti sekolah. Di samping itu, autonomi yang diberikan merangkumi kebebasan memilih kandungan kurikulum, pengagihan peruntukan mengikut keperluan, penyediaan insentif berasaskan prestasi dan pemilihan guru dan kakitangan bukan guru,” jelas Shahnaz Al-Sadat.

Tambah beliau, setiap Sekolah Amanah dibantu oleh sepasukan rakan pendidik yang berganding bahu dengan kakitangan sekolah untuk menambah baik amalan kepimpinan dan juga kemahiran pengajaran. Program itu dirangka dengan tumpuan untuk mengubah peranan guru di dalam bilik darjah dan mentakrif semula konsep kerja rumah dan aktiviti bilik darjah.

Matlamat Strategik Program Sekolah Amanah

SG1 – Membangunkan kepimpinan berkualiti tinggi

SG2 – Menambah baik kualiti pengajaran dan pembelajaran

SG3 – Memaksimumkan potensi dan pencapaian murid

SG4 – Memperkukuh pelibatan ibu bapa, komuniti dan pihak berkepentingan lain.

Turut hadir mengiringi DYMM Raja Permaisuri Perak Darul Ridzuan, Tuanku Zara Salim ke SMK Seri Samudera, Manjung, Perak ialah Timbalan Menteri Pendidikan I, YBhg. Dato’ Dr. Mah Hang Soon, Exco Pendidikan, Pengajian dan Sumber Manusia Negeri Perak, YBrs. Tuan Ahmad Saidi Mohamad Daud, Pengarah Jabatan Pendidikan Negeri Perak, YBrs. Tuan Aznan Alias dan Orang Besar Jajahan Manjung, Perak, YDH Toh Seri Bijaya Leftenan Kolonel (B) Dato’ Shaharudin Haji Nazari.


Qabil Kekal Juara – Kejuaraan FIM MiniGP Malaysia Series 2022

Untuk mendapatkan maklumat terkini, ikuti kami melalui Telegram

Arau – Qabil Irfan berjaya mengekalkan prestasinya sebagai juara dalam Kejuaraan FIM MiniGP Malaysia Series 2022 Pusingan Kedua di Litar Universiti Malaysia Perlis (UniMAP) Pauh Putra yang berlangsung pada 18 dan 19 Jun 2022.

Beliau berjaya menewaskan saingan rapatnya, Adi Putra yang menduduki tempat kedua dengan perbezaan 10 jumlah mata, iaitu Qabil meraih sebanyak 86 mata, manakala Adi mengumpul 76 mata. Tempat ketiga dalam acara ini dimenangi oleh Akif Abdullah dengan jumlah mata keseluruhan sebanyak 66 mata.

Dua pelumba terbaik pada akhir kejuaraan musim ini secara tidak langsung akan terpilih sebagai wakil negara pada FIM MiniGP World Finals, yang akan diadakan di Valencia, Sepanyol pada November 2022 nanti.

Sementara itu, dalam saingan SIC Ohvale Championship (110cc), johan bagi acara tersebut ialah Airel Marzuki, diikuti naib johan, Qayyim Razin dan tempat ketiga, Aqil Ramadhan.

Anakanda bongsu Raja Muda Perlis, DYTM Tuanku Syed Faizuddin Putra Jamalullail, iaitu YAM Syed Sirajuddin Areeb Putra, berkenan untuk menyempurnakan acara penyampaian trofi kemenangan kepada para pemenang  dengan diiringi oleh Prinsipal ZK Racing, Zulfahmi Khairuddin.

Puteri Tuanku Raja Muda Perlis, YAM Sharifah Farah Adriana, turut berkenan berangkat menyaksikan Perlumbaan 2 SIC Ohvale Championship dan FIM MiniGP Malaysia Series pada petang semalam.


KTMB Tawarkan Ekspres Khas Sempena Aidiladha

Kuala Lumpur – Keretapi Tanah Melayu Berhad (KTMB) sekali lagi menawarkan perkhidmatan Ekspres Khas Keluarga Malaysia (EKKM) bagi perjalanan dari KL Sentral ke Tumpat bermula 8 Julai 2022, bersempena sambutan perayaan Aidiladha.

Hal ini berikutan kerana sambutan pengguna Pantai Timur yang pulang ke kampung melalui perkhidmatan EKKM pada Aidilfitri yang lalu amat menggalakkan.

Ketua Pegawai Eksekutif KTMB, Encik Mohd. Rani Hisham Samsudin berkata,

KTMB menjangkakan tren ini akan mendapat sambutan yang amat baik seperti sambutan Aidilfitri baru-baru ini.

Perkhidmatan tren khas ini menawarkan 516 tiket merangkumi perkhidmatan koc katil, koc tempat duduk primier dan superior yang melibatkan perjalanan bermula dari KL Sentral ke Tumpat dan sebaliknya.

Tren khas ini turut dilengkapi dengan koc bufet yang menawarkan ruang makan dan koc chillax yang menyediakan ruang aktiviti solat dan santai bersama keluarga.

Harga tiket EKKM bermula dengan RM55 hingga RM83 dan tiada tambang konsesi dalam tawaran ini. Orang ramai boleh mula mendapatkan tiket pada 15 Jun 2022 untuk perjalanan 8 Julai hingga 12 Julai akan datang.

Tren ini dijadualkan berlepas dari KL Sentral pada pukul 11.00 malam (8 Julai 2022) dan dijangka tiba di Tumpat pukul 3.53 petang (9 Julai 2022), manakala perjalanan pulang dari Tumpat bermula pada pukul 10.50 malam (12 Julai 2022) dan dijangka tiba di KL Sentral pada pukul 3.04 petang (13 Julai 2022).

Perkhidmatan tren ini akan berhenti di 16 buah stesen perhentian, iaitu Bandar Tasik Selatan, Kajang, Seremban, Pulau Sebang, Gemas, Bahau, Mentakab, Jerantut, Kuala Lipis, Gua Musang, Dabong, Kuala Krai, Tanah Merah, Pasir Mas, Wakaf Baru, dan Tumpat.

Orang ramai dinasihatkan supaya membeli tiket EKKM ini dengan lebih awal dan elakkan pembelian di saat-saat akhir. Tiket boleh didapati di kaunter atau menerusi aplikasi KTMB Mobile yang boleh dimuat turun Google Play Store, App Store, dan Huawei AppGallery.

Untuk sebarang pertanyaan lanjut, hubungi Pusat Panggilan KTMB di talian 0322671200 atau layari laman sesawang www.ktmb.com.my.


Program MDK: Alat Bantu Mengajar yang Berkesan

Untuk mendapatkan maklumat terkini, ikuti kami melalui Telegram

Seremban – Pada 20 Jun 2022, majalah yang menjadi rujukan pelajar pada peringkat sekolah menengah dan universiti, Dewan Siswa terbitan Dewan Bahasa dan Pustaka (DBP) telah mengadakan program Majalah Dalam Kelas (MDK) bertempat di Sekolah Menengah Kebangsaan (SMK) Seremban Jaya 2, Negeri Sembilan. Sebanyak 150 orang murid telah menyertai program MDK yang bermula seawal pukul 7.30 pagi dan berakhir pada pukul 1.00 tengah hari.

Program ini telah dirasmikan oleh Yang Berusaha Encik Ghani Abu, Ketua Editor Bahagian Buku Sekolah, DBP. “Saya berasa amat berbangga kerana pihak sekolah telah memilih majalah terbitan DBP sebagai bahan rujukan dalam melaksanakan proses pembelajaran di dalam kelas,” jelas Encik Abdul Ghani.

Tambah beliau lagi, “Kandungan majalah Dewan Siswa sememangnya sesuai dijadikan rujukan dan menjadi sumber inspirasi kepada murid untuk melengkapkan ilmu pengetahuan dan menambah pengalaman. Bahasa Melayu standard yang digunakan dalam setiap ruangan yang terdapat dalam majalah Dewan Siswa juga boleh meningkatkan penguasaan bahasa dalam kalangan murid, terutamanya dari aspek tatabahasa dan kosa kata. Hal ini selaras dengan matlamat sekolah untuk membuat lonjakan dalam pencapaian bahasa Melayu. Dalam majalah Dewan Siswa, terdapat ruangan “Bimbingan” yang menghimpunkan contoh soalan latihan untuk peperiksaan. Maka itu, murid boleh membuat latih tubi dan ulang kaji sebagai persediaan awal untuk menghadapi peperiksaan,” demikian jelas Encik Abdul Ghani yang turut menerangkan serba ringkas tentang kandungan majalah Dewan Siswa dalam ucapannya.

Pengetua SMK Seremban Jaya 2, iaitu Yang Berusaha Haji Muhammad Haji Mohd Nor menyatakan bahawa pihak sekolah sentiasa mengutamakan pencapaian murid dari semua aspek merangkumi jasmani, emosi, rohani dan intelek. Maka itu, barisan pentadbir dan para guru sentiasa memikirkan program yang boleh meningkatkan pencapaian murid dalam semua aspek tersebut. Sehubungan dengan hal itu, pihak sekolah memutuskan untuk mengadakan program MDK yang bertujuan untuk membudayakan pembacaan majalah Dewan Siswa dalam kalangan murid. Selain itu, majalah Dewan Siswa juga boleh dijadikan rujukan oleh murid bagi meningkatkan kecekapan mereka bertutur dan menulis dalam bahasa Melayu.

“Majalah Dewan Siswa sangat sesuai digunakan sebagai bahan bantu mengajar kerana majalah ini sarat dengan maklumat dan pengetahuan yang sangat berguna untuk dibaca dan diketahui oleh murid. Kandungan majalah Dewan Siswa juga turut memaparkan isu semasa yang berlaku di dalam dan di luar negara, dan secara tidak langsung dapat meluaskan pengetahuan am dalam kalangan murid,” demikian jelas Haji Muhammad Haji Mohd Nor yang ternyata gembira kerana sekolahnya terpilih sebagai lokasi penganjuran program MDK oleh sidang editor majalah Dewan Siswa.

Sememangnya program MDK bermatlamat untuk memperkenalkan majalah Dewan Siswa secara langsung kepada murid dan guru bagi menarik perhatian mereka terhadap majalah terbitan DBP. Selain penerangan tentang majalah Dewan Siswa, murid juga diberi aktiviti berbentuk interaktif dengan menggunakan bahan yang terdapat dalam majalah Dewan Siswa. Aktiviti sebeginilah yang menjadikan majalah Dewan Siswa sebagai bahan tambahan dan sokongan dalam proses pengajaran dan pembelajaran di dalam kelas. Yang menariknya dalam program MDK ini, murid berpeluang mendengar taklimat yang disampaikan oleh editor majalah tentang panduan menulis karya. Sesi taklimat tentang ruangan majalah dan panduan penulisan oleh editor secara tidak langsung dapat memupuk minat pelajar untuk menulis dan mendorong mereka untuk mengasah bakat dalam bidang penulisan deskriptif dan kreatif.

“Saya berasa teruja dapat menyertai program MDK,” demikian ujar Vorid Iskandar Abu Bakar, pelajar Tingkatan Lima Ibnu Sinar, SMK Seremban Jaya 2. Menurut pelajar tersebut, hingga kini dia tidak melepaskan peluang untuk membaca majalah Dewan Siswa kerana kandungan majalah yang menarik dengan pelbagai cerita yang menyeronokkan pembaca sepertinya. Selain itu, Vorid Iskandar juga mengakui dia berasa cemburu apabila melihat remaja seusianya berbakat dalam menghasilkan karya seperti cerpen dan puisi. Lantaran itu, dia berharap agar suatu hari nanti dia akan berjaya menghasilkan karya seperti remaja yang lain dan melihat karyanya tersiar dalam majalah Dewan Siswa.


Sekolahku SEJAHTERA: Tunjang Ekosistem Pendidikan yang Unggul

Petaling Jaya – Konsep Sekolahku SEJAHTERA dianggap sebagai tunjang penting dalam ekosistem pendidikan, khususnya dalam usaha membentuk keperibadian murid semasa mereka berada di sekolah.

Hasil tinjauan di Sekolah Menengah Kebangsaan Sultan Abdul Samad, Petaling Jaya, mendapati bahawa 14 elemen dalam konsep Sekolahku SEJAHTERA berjaya diterapkan melalui Pengajaran dan Pembelajaran (PdP) sedia ada secara semula jadi tanpa membebankan para pelajar, guru mahupun warga sekolah.

“Konsep Sekolahku SEJAHTERA memberikan penerapan nilai, etika, kerohanian dan identiti nasional dalam kalangan warga sekolah bagi melahirkan insan sejahtera yang menyumbang kepada kemakmuran keluarga, masyarakat, negara dan komuniti,” ujar guru mata pelajaran Bahasa Melayu, Wan Zueliza W Mahyeddin ketika ditemu bual oleh Sidang Editor Dewan Masyarakat.

Menurut beliau, peranan guru bukan hanya tertumpu pada usaha untuk menyampaikan ilmu kepada murid, malah turut membimbing murid dengan membentuk keperibadian yang positif dalam segenap lapangan.

Pelajar tingkatan satu, Zafran Ahmad Zulhaimi, 15 tahun, berpendapat bahawa konsep Sekolahku SEJAHTERA mampu melahirkan generasi hebat dan berdaya saing.

Sementara itu, Keerthigah a/p Tharmanthiran, 13 tahun, pula berkongsi pandangan bahawa selain proses PdP di dalam kelas, aktiviti kokurikulum juga merupakan aktiviti yang paling menyeronokkan dalam sesi persekolahan.

Mengulas lebih lanjut berkaitan dengan cabaran sepanjang 12 tahun menggalas tanggungjawab sebagai guru, Wan Zueliza turut menyokong usaha Kementerian Pendidikan Malaysia (KPM) memansuhkan Ujian Pentaksiran Tingkatan 3 (PT3). Jelas beliau, pemansuhan tersebut bertepatan dengan agenda pembangunan pendidikan negara.

“Pemansuhan ini tepat pada masanya kerana pencapaian murid dapat dinilai dengan lebih komprehensif selepas ini,” jelas beliau semasa mengakhiri temu bual tersebut.


Pentaksiran Berasaskan Sekolah: Pemantapan Sistem Pendidikan Negara

Pada tahun 2021, apabila Kementerian Pendidikan Malaysia (KPM) memansuhkan Ujian Pencapaian Sekolah Rendah (UPSR), ada pihak yang bersetuju dan ada juga yang kurang bersetuju dengan pemansuhan tersebut. “UPSR merupakan peperiksaan terpenting dan proses pembelajaran masa hadapan murid di sekolah rendah.” Itu antara alasan yang diberikan atas ketidaksetujuan terhadap pemansuhan UPSR.

Walau bagaimanapun, KPM tekad dengan keputusan tersebut setelah mengkaji dan meneliti secara holistik pelaksanaan peperiksaan UPSR, termasuk mengambil kira amalan terbaik sistem Pentaksiran Sekolah Rendah (PSR) di pelbagai negara maju seperti Finland, Norway, New Zealand dan Scotland. Ternyata KPM menyedari bahawa kita tidak seharusnya berada di takuk lama. Kepompong peperiksaan yang menekan murid selama ini perlu segera dipecahkan dan digantikan dengan PSR yang lebih terarah demi melahirkan pewaris negara yang lebih berdaya saing yang bakal membawa negara ke mercu kemajuan dan kejayaan.

Pada ketika itu, KPM memberikan 100 peratus jaminan bahawa walaupun UPSR dimansuhkan, ibu bapa tidak perlu berasa bimbang kerana kementerian mempunyai sistem pentaksiran yang terbaik untuk menilai kelayakan kemasukan murid ke sekolah berasrama penuh yang sebenarnya telah terbukti berjaya apabila diaplikasikan dalam pengambilan murid sesi 2021.

Selepas pemansuhan UPSR pada tahun lalu dimuktamadkan, pada Jun 2022, KPM menerusi Menteri Kanan Pendidikan, YB Datuk Dr. Radzi Jidin, mengumumkan pula pemansuhan Pentaksiran Tingkatan 3 (PT3) yang diguna pakai sejak tahun 2014. Pemansuhan tersebut digantikan pula dengan Pentaksiran Berasaskan Sekolah (PBS) yang lebih insklusif.

Umum mengetahui bahawa sejak tahun 1993, pelajar tingkatan tiga akan melalui Penilaian Menengah Rendah (PMR) yang merupakan peperiksaan kebangsaan yang ditadbir secara berpusat, manakala elemen penilaian kerja kursus pula dinilai oleh sekolah pada peringkat menengah rendah. Setelah 21 tahun pelaksanaan PMR, pada tahun 2014, KPM memperkenalkan PT3 untuk menggantikan PMR. Walau bagaimanapun, sebelum itu, iaitu pada tahun 2012, PBS sudah diaplikasikan. Tujuannya adalah untuk mengurangkan tumpuan yang keterlaluan terhadap peperiksaan semata-mata. Kini, PT3 yang berusia kurang daripada lapan tahun dimansuhkan sepenuhnya dan digantikan dengan PBS.  Dalam perkara ini, perancangan KPM dilihat amat sistematik kerana kementerian ini mempunyai perancangan yang amat menumpukan kemenjadian murid dengan memperkenalkan PBS yang sudah dilaksanakan sembilan tahun yang lalu. Kaedah pembelajaran baharu menerusi PBS bagi menggantikan PT3 dilihat lebih inklusif dalam menilai potensi sebenar pelajar pada peringkat sekolah. Hal ini amat penting dalam membina generasi baharu yang hebat meliputi semua aspek pendidikan.

Pada hakikatnya, banyak yang telah kita belajar pada tahun 2020 dan tahun 2021 apabila PT3 tidak dapat dilaksanakan ekoran daripada pandemik COVID-19 yang memaksa sistem pendidikan negara berubah kepada Pengajaran dan Pembelajaran di Rumah (PdPR). Selepas dua tahun PT3 terpaksa ditangguhkan, pada akhirnya (2022), KPM memansuhkan PT3, iaitu bermula pada tahun ini.

Menurut Timbalan Ketua Pengarah Pendidikan (Dasar dan Kokurikulum), YBhg. Datuk Pkharuddin Ghazali, KPM memperkenalkan PBS menerusi tiga komponen, iaitu Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) serta Pentaksiran Psikometrik (PPsi) yang diyakini akan mampu memberikan indikasi yang tepat bagi pencapaian dan kelemahan pelajar. Pentaksiran berdasarkan tiga komponen itu akan membolehkan pelajar melalui proses pembelajaran secara berterusan (formatif) dan peperiksaan pada akhir tahun yang membolehkan guru serta ibu bapa mengambil langkah intervensi bagi memperkasakan pencapaian pelajar.

“Guru-guru akan memberikan ulasan dan penilaian berdasarkan pencapaian dan usaha anak murid mereka dalam sesuatu mata pelajaran. Penilaian itu akan dihimpunkan oleh guru kelas menjadi satu bentuk laporan penilaian kepada guru dan ibu bapa. Hal yang demikian juga dengan PAJSK, dari segi pelibatan sukan, kokurikulum dan pertandingan, semua itu akan dinilai dan diberikan gred. Setiap murid akan mempunyai laporan penilaian yang bersifat tulen. Maka itu, ibu bapa akan mengetahui apakah mata pelajaran yang akan dikuasai oleh anaknya, kemahirannya dan apa-apa yang perlu ditambah,“ katanya ketika mengulas topik Pemerkasaan Pentaksiran Berasaskan Sekolah Tahun 2022 dalam program Ruang Bicara terbitan Bernama TV.

Datuk Pkharuddin turut menjelaskan bahawa usaha itu juga mampu memantapkan sistem pendidikan negara ke tahap yang lebih berkualiti dengan adanya standard baharu menerusi pelaksanaan Bank Soalan oleh KPM yang akan menghimpunkan soalan yang berkualiti daripada guru di seluruh negara. Dalam usaha KPM mendepani perubahan tersebut, beliau turut menjelaskan bahawa panduan pentaksiran untuk guru dan kesiapsiagaan pada peringkat struktur sudah dilaksanakan.

“Dari segi struktur, kita sudah ada pegawai kokurikulumnya, mereka akan membantu guru-guru untuk mentaksir. Kita ada pelatih untuk memberikan bimbingan kepada guru-guru. Panduan dan dokumen juga kita sudah ada. Benar, mungkin ada cabarannya tetapi saya yakin guru-guru kita mempunyai keupayaan yang tinggi. Guru-guru juga diyakini boleh dilatih dan akan diberikan kemahiran baharu. Saya yakin mereka akan menjaga integriti dalam mentaksir murid. Apabila kita sudah lihat penilaian formatif dan sumatif itu, pada ketika itu saya yakin ibu bapa akan sedar bahawa sistem dan pelaporan yang baharu ini adalah jauh lebih berkualiti,” katanya.

Diyakini bahawa PBS bukan sahaja mampu mewujudkan persekitaran pembelajaran yang menyeronokkan kepada pelajar dengan pendekatan bersifat eksplorasi, malah berpotensi melahirkan generasi yang berkeyakinan tinggi. Tidak hairanlah sistem sedemikian sudah lama diterapkan di negara maju yang lebih mengutamakan pembentukan sahsiah murid dari peringkat awal; pembelajaran melalui eksplorasi; inkuiri dan berasaskan projek bagi meningkatkan kemahiran berfikir secara kritis, kreatif serta inovatif. Selamat Tinggal PT3! Ayuh murid sekalian, serlahkan kompetensi diri, bakat, ilmu dan kebolehan masing-masing.


Pemansuhan PT3: Melahirkan Generasi Hebat

Untuk mendapatkan maklumat terkini, ikuti kami melalui Telegram

“Tiada lagi Pentaksiran Tingkatan Tiga (PT3) mulai pada tahun ini,” demikian umum Menteri Kanan Pendidikan, YB Datuk Dr. Radzi Jidin. Beliau membuat pengumuman berkenaan menerusi sidang media khas di Kementerian Pendidikan Malaysia (KPM), Putrajaya, pada 2 Jun lalu. Tambah beliau, pemansuhan PT3 dilihat wajar dan selari dengan trend pendidikan kini. Pemansuhan Pentaksiran Tingkatan Tiga (PT3) dilihat wajar berikutan amalan pentaksiran yang mengumpulkan sukatan mata pelajaran itu tidak lagi diamalkan di kebanyakan negara maju.

“Amalan pentaksiran yang mengumpulkan silibus dalam tempoh tiga hingga lima tahun itu tidak lagi diamalkan di kebanyakan negara seluruh dunia,” jelas Menteri Kanan Pendidikan itu dalam sidang media tersebut. Beliau juga berpendapat keputusan yang dibuat oleh KPM mungkin kekal walaupun berlaku perubahan tampuk pemerintahan negara pada masa akan datang.

“Saya fikir hal ini sesuatu yang kekal kerana kita telah mula mengamalkan PT3 ini sejak 2011. Maksudnya, guru, sekolah, ibu bapa dan pelajar sudah memahami tentang pentaksiran berdasarkan sekolah dan bilik darjah,” ulas beliau. Tambah beliau, majoriti ibu bapa tidak begitu cenderung dengan peperiksaan berpusat ini kerana membebankan proses pembelajaran anak-anak mereka.

Sebelum ini, peperiksaan PT3 bagi pelajar tingkatan tiga ditangguhkan sejak 2020 ekoran penularan wabak COVID-19. Dalam hal ini, KPM difahamkan akan menambah baik penilaian berasaskan sekolah dan bilik darjah untuk memastikan murid mendapat penguasaan sepenuhnya dalam sesuatu topik yang diajar. Usaha KPM memperkasakan Pentaksiran Berasaskan Sekolah (PBS) itu dilihat sebagai satu daripada langkah drastik dalam aspek pendidikan negara supaya tidak terlalu bergantung pada pembelajaran berasaskan peperiksaan. Hal ini juga dapat disifatkan sebagai satu daripada langkah untuk mengurangkan tekanan guru dan pelajar. Pada masa yang sama, Pemansuhan PT3 ini dilihat sebagai satu langkah awal untuk negara tidak mengutamakan pembelajaran berorientasi peperiksaan semata-mata. Pelajar seharusnya diberi ruang yang seluas-luasnya untuk membina keupayaan diri berdasarkan potensi masing-masing agar dapat melahirkan generasi yang lebih berdaya saing pada masa hadapan.

Sebelum ini, kebanyakan guru perlu menumpukan perhatian terhadap persiapan untuk menghadapi peperiksaan penting, termasuklah memastikan murid lebih bersedia dan perlu menghabiskan sukatan mata pelajaran dengan kadar segera apabila perlu melakukan pelbagai cara termasuklah latihan tubi dan kelas tambahan. Oleh itu, pelaksanaan pentaksiran untuk mengukur tahap penguasaan dan prestasi pelajar secara menyeluruh dilihat sebagai satu daripada satu langkah untuk mengurangkan tekanan guru dan murid.

Dengan pemansuhan PT3 mulai tahun ini, PBS yang mengandungi tiga buah komponen, iaitu Pentaksiran Bilik Darjah (PBD), Pentaksiran Aktiviti Jasmani Sukan dan Kokurikulum (PAJSK) serta Pentaksiran Psikometrik (PPsi) perlu dimantapkan. Pemansuhan PT3 juga membolehkan guru menilai kemampuan pelajar secara menyeluruh. Melalui pemansuhan PT3, pelajar bukan sahaja dinilai melalui pencapaian akademik, sebaliknya aspek sukan dan kokurikulum juga dapat dinilai dengan lebih meluas, sekali gus mampu mengukuhkan Pentaksiran PBS. Melalui pentaksiran ini, kita dapat melihat pembangunan bakat dan potensi murid. Oleh itu, hal ini sudah tentu dapat menyeimbangkan dimensi pelajar dari segi emosi dan intelek.

Pemansuhan PT3 merupakan langkah positif KPM. Hal ini dikatakan demikian kerana dalam tempoh dua tahun, KPM telah memansuhkan dua peperiksaan utama. Proses ini dapat dikelaskan sebagai usaha bagi pendidikan negara beralih daripada budaya pembelajaran berorientasikan peperiksaan kepada penilaian yang lebih holistik terhadap bakat serta kemahiran murid.

Tindakan yang sama turut dilakukan oleh Indonesia melalui penghapusan peperiksaan tahunan kebangsaan (UN) yang digantikan dengan sistem penilaian baharu untuk menjamin penilaian pelajar yang lebih holistik termasuklah pencapaian dalam bidang kokurikulum. Walaupun sedikit berbeza, Singapura juga mengamalkan pendekatan baharu dengan menghapuskan peperiksaan pertengahan tahun di semua sekolah rendah dan menengah menjelang tahun 2023.

Dari sudut positif, tindakan ini dapat mengubah budaya pemikiran daripada pembelajaran berorientasikan peperiksaan kepada pembelajaran yang lebih menyeluruh dan dinamik, selaras dengan Falsafah Pendidikan Kebangsaan (FPK). Oleh hal yang demikian, pelaksanaan Pentaksiran Berasaskan Sekolah (PBS) didapati lebih komprehensif kerana merangkumi Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) serta Pentaksiran Psikometrik (PPsi).

Kepelbagaian potensi, bakat dan kebolehan murid pastinya akan diberikan tumpuan khusus serta diraikan. Sebagai contoh, pelajar yang mempunyai daya kreatif tinggi perlu diasah untuk menyertai pertandingan inovasi, manakala pelajar yang mahir dalam aspek berkarya dapat diketengahkan untuk pertandingan kesenian dan kebudayaan.

Fokus pembelajaran di sekolah juga akan berubah, misalnya daripada mempelajari format menjawab soalan dan persediaan peperiksaan berubah kepada penghayatan kandungan pembelajaran itu sendiri. Meskipun PT3 dimansuhkan, sistem penilaian bagi pelajar masih berjalan, tetapi dengan lebih banyak menggunakan kepelbagaian kaedah dan penilaian yang lebih fleksibel.

Walau bagaimanapun, beberapa perkara perlu ditambah baik bagi menjamin objektif PBS dapat dicapai. Pemantapan latihan pengendalian PBS kepada guru perlu ditingkatkan dari semasa ke semasa supaya guru dapat melakukan persiapan mencukupi untuk mengubah perancangan dan kaedah pengajaran dan pembelajaran. Latihan yang menyeluruh perlu diadakan bagi mempersiapkan guru dengan penguasaan, pengetahuan dan kemahiran mencukupi untuk menghadapi kaedah terbaharu ini. Kekurangan dalam aspek latihan menyebabkan guru-guru tidak bersedia dan tidak yakin untuk menerapkan PBS dalam amalan pengajaran, sebaliknya kekal dengan kaedah pengajaran semasa berbanding dengan menukarnya kepada elemen baharu.

Selain itu, beban tugas guru juga perlu diambil kira terutamanya dalam kelas yang mempunyai bilangan murid yang banyak. Keadaan ini dapat menjejaskan keberkesanan pelaksanaan PBS kerana proses penilaiannya bersifat individu, berbanding dengan penilaian dalam pentaksiran yang bersifat pukal. KPM mungkin boleh mempertimbangkan saranan pelbagai pihak berkaitan dengan isu beban tugas guru agar dapat menyediakan pembantu guru untuk penilaian PBS bagi kelas bersaiz besar.

Pada hakikatnya, PBS dapat menyediakan murid untuk masa hadapan yang lebih baik melalui penilaian lebih holistik. Hal ini menjadikan mereka tidak terikat dengan skema jawapan dan pada akhirnya menjadikan mereka lebih kreatif, inovatif serta mengenali keupayaan dan potensi diri. Keputusan yang dilakukan oleh KPM sudah tentu melalui proses yang panjang dan diteliti secara mendalam oleh pakar-pakar yang terlibat dalam ranah pendidikan negara. Maka, apa-apa yang terbaik demi pembangunan pendidikan negara wajarlah disokong oleh seluruh pihak.


Raja Muda Perlis Berkenan Berangkat Menyempurnakan Perasmian Program Semarak Bahasa Melayu Anjuran UiTM Cawangan Perlis dan MAIPs

Dalam Majlis Perasmian Program Semarak Bahasa Melayu itu, DYTM Tuanku Syed Faizuddin Putra bertitah bahawa bahasa Melayu merupakan bahasa serumpun antara Wilayah Selatan Thailand, Malaysia dan Indonesia. Selain itu, bahasa Melayu juga merupakan satu daripada wadah penyatuan selain menjadi lambang jati diri warga negara-negara serumpun. Oleh itu, baginda menyeru generasi muda agar terus melestarikan penguasaan bahasa Melayu kerana mereka merupakan pewaris yang bakal menjadi pemimpin masa depan. Menurut baginda, pelestarian bahasa Melayu amat penting untuk mengukuhkan jati diri generasi muda dalam mendepani arus kemodenan.

Menurut baginda, seiring dengan perkembangan dunia semasa, nafas baharu perlu diberikan dalam pembelajaran dan pengajaran Bahasa Melayu serantau. Proses pembelajaran dan pengajaran perlu ditambah nilai dengan teknik-teknik atau aktiviti yang mampu menarik minat para pelajar untuk mempelajari dan menguasai bahasa Melayu. Sebagai contoh, penggunaan teknologi dan aplikasi terkini seperti video, podcast, dan gamifikasi dapat menarik minat pelajar khususnya generasi muda untuk mendekati bahasa ini.  Selain itu, usaha ini dapat meningkatkan literasi digital para pelajar. Titah baginda lagi:


Ulang Tahun DBP Ke-66: Tumpuan kepada Tiga Teras Strategik

Untuk mendapatkan maklumat terkini, ikuti kami melalui Telegram

Kuala Lumpur – Sehari sebelum menjelangnya tarikh keramat 22 Jun 2022, pada pagi ini, Dewan Bahasa dan Pustaka (DBP) meraikan perjuangan usianya yang ke-66 (esok) dalam usaha pembinaan, pengembangan dan penerbitan bahasa Melayu sebagai bahasa kebangsaan, sekali gus merasmikan pelantar penerbitan digital yang dinamai JendelaDBP.

Dalam ucapan perasmian, Menteri Kanan Pendidikan, YB Datuk Dr. Radzi Jidin merakamkan setinggi-tinggi penghargaan kepada warga DBP kerana institusi yang ditubuhkan dengan semangat untuk memperjuangkan bahasa Melayu itu terus kekal relevan dalam konteks pembangunan tamadun negara.

Meniti perjalanan usianya hingga hari ini, penubuhan DBP pada tahun 1956, iaitu setahun sebelum kemerdekaan negara cukup sinonim dengan imejnya sebagai badan yang berautoriti dalam hal kebahasaan.

Sementara itu, dalam ucapan alu-aluan bersempena dengan ulang tahun DBP, Pengerusi Lembaga Pengelola DBP, YBhg. Profesor Datuk Seri Dr. Awang Sariyan menjelaskan bahawa DBP ditubuhkan hasil daripada perjuangan dan kesaktian lidah rakyat dari pelbagai kelompok.

Alhamdulillah, dengan dukungan semua pihak dan peringkat terutamanya rakyat, DBP dapat terus tegak berdiri sebagai badan bahasa, sastera dan kepustakaan negara.

Tambah beliau, Pelan Strategik DBP 2021 – 2025 yang merupakan asas hala tuju DBP memberikan tumpuan kepada tiga teras strategik, iaitu Bahasa Melayu sebagai Bahasa Ekonomi; Bahasa Melayu sebagai Bahasa Negara; dan Bahasa Melayu sebagai Bahasa Ilmu.

“Perkara utama yang mendasari pelaksanaan Pelan Strategik DBP ini ialah amalan nilai teras yang digariskan dalam Rukun Budaya Korporat DBP, iaitu usaha pelestarian dan pembangunan bakat dalam kalangan warga kerja DBP dan tumpuan untuk melahirkan modal insan DBP yang berupaya untuk mengadaptasi perubahan dan keperluan semasa.”

Oleh itu, selaras dengan Revolusi Perindustrian 4.0, pelantar penerbitan digital JendelaDBP telah berjaya dibangunkan sebagai pusat sehenti untuk semua produk penerbitan, bahasa, sastera dan budaya yang dihasilkan oleh DBP.

YBhg. Profesor Datuk Seri Dr. Awang Sariyan dalam ucapannya turut menyentuh kepentingan integriti dalam kalangan warga DBP dengan berkongsi cerita tentang kejayaan DBP selaku Juara Integriti dan Antirasuah 2021 bagi kategori Agensi Awam Persekutuan. Kejayaan tersebut menurutnya membuktikan bahawa DBP telah mengambil pelbagai inisiatif dalam menyokong usaha kerajaan dalam membanteras rasuah. Terkini, Pelan Antirasuah DBP 2021 – 2025 telah diwujudkan bagi memperkukuh integriti dan usaha membanteras rasuah dalam kalangan warga DBP.

Dalam majlis yang sama, lebih daripada 300 orang warga DBP yang berada di dalam Balai Budaya Tun Syed Nasir dan staf yang mengikuti majlis ini secara dalam talian turut memperkukuh azam dan tekad antirasuah melalui sesi lafaz Ikrar Bebas Rasuah yang diketuai oleh Ketua Pengarah DBP, YBhg. Datuk Abang Sallehuddin Abg Shokeran.

Sementara itu, menerusi sidang media sebaik-baik sahaja Majlis Sambutan Ulang Tahun Ke-66 dan Pelancaran JendelaDBP berakhir, YBhg. Profesor Datuk Seri Dr. Awang Sariyan menjelaskan bahawa bersesuaian dengan tema Ulang Tahun DBP Ke-66, “Api dari Suatu Zaman”, kecemerlangan DBP dalam usaha mengantarabangsakan bahasa Melayu akan dapat dicapai menerusi cadangan pindaan Akta DBP selaras dengan aspirasi kerajaan.

Pindaan Akta DBP menurutnya harus dilihat dalam konteks yang lebih menyeluruh dengan memberikan tumpuan kepada aspek pengantarabangsaan, pelesenan, penarafan dan pentauliahan seperti yang dihasratkan oleh Perdana Menteri, YAB Dato’ Sri Ismail Sabri Yaakob.

Pindaan Akta DBP ini adalah bersifat holistik. DBP akan terus komited untuk meningkatkan peranan pelibatannya sebagai pengawal dan pengesah bahasa di tempat awam. Jadi, masyarakat perlu menghormati bahawa DBP ialah struktur jentera jabatan kerajaan yang mempunyai kuasa tersendiri.

Turut hadir memeriahkan Majlis Sambutan Ulang Tahun Ke-66 dan Pelancaran JendelaDBP ialah YBhg. Datuk Razim Mohd. Noor, Pengarah Bahagian Pendidikan Masyarakat Suruhanjaya Pencegahan Rasuah (SPRM);  mantan Pengerusi dan Ahli Lembaga Pengelola DBP; mantan Ketua Pengarah DBP; serta mantan Pengarah Jabatan yang pernah mengetuai jabatan masing-masing di DBP.


Rasional di Sebalik Pemansuhan PT3

Pengumuman pemansuhan Pentaksiran Tingkatan Tiga (PT3) oleh Menteri Kanan Pendidikan, YB Datuk Dr. Radzi Jidin telah diduga oleh banyak pihak selepas PT3 ditangguhkan buat sementara waktu pada tahun lalu akibat pandemik COVID-19. Rata-rata ibu bapa, guru dan kebanyakan pihak menyambut baik pemansuhan PT3 tersebut kerana berpandangan bahawa PT3 sudah tidak lagi sesuai dengan amalan sistem pendidikan pada masa ini yang lebih mementingkan pentaksiran murid secara berterusan.

Pada masa yang sama, usaha KPM untuk terus menambah baik sistem Pentaksiran Bilik Darjah (PBD) dilihat sebagai sesuatu yang selari dengan konsep penilaian pembelajaran yang holistik dan menyeluruh. Antara cadangan KPM yang dilihat mampu memberikan nilai tambah kepada pelaksanaan PBD ialah usaha untuk meningkatkan kemahiran guru dalam melaksanakan PBD mengikut keperluan masing-masing. Misalnya, guru-guru akan diberi latihan dan kemahiran melaksanakan PBD di dalam kelas yang mempunyai bilangan murid yang banyak.

Suatu perkara yang menarik termasuklah  pengenalan sistem peperiksaan akhir tahun apabila KPM akan menyediakan bank soalan. Di bawah usaha ini, pihak KPM akan menyediakan soalan secara berpusat bagi peperiksaan akhir tahun untuk lima mata pelajaran, iaitu Bahasa Melayu, Bahasa Inggeris, Matematik, Sains dan Sejarah bagi murid tahun empat hingga tahun enam di sekolah rendah dan semua mata pelajaran untuk murid tingkatan satu hingga tingkatan tiga di sekolah menengah.

Antara sebab yang telah dikemukakan oleh Menteri Kanan Pendidikan berkaitan dengan bank soalan ini disediakan termasuklah wujudnya aduan dalam kalangan ibu bapa yang mendakwa soalan peperiksaan yang disediakan oleh guru mempunyai perbezaan antara sekolah. Hal ini dikatakan demikian kerana ada sekolah yang menyediakan soalan yang mudah dan ada sekolah menyediakan soalan yang lebih sukar untuk dijawab oleh murid-murid.

Bagi menyelesaikan isu ini, KPM telah mengambil keputusan terbaik untuk melakukan pembinaan soalan pada peringkat pusat dan kemudian soalan tersebut akan disimpan di dalam sistem bank soalan. Para guru boleh mengakses sistem bank soalan ini dengan memilih soalan-soalan yang difikirkan sesuai untuk diagihkan kepada murid masing-masing. Malah pihak guru sendiri boleh memilih tarikh peperiksaan akhir tahun yang ingin dilaksanakan pada peringkat sekolah.

Pelaksanaan bank soalan ini dilihat oleh banyak pihak dapat membantu guru meringankan beban mereka. Selepas pelaksanaan bank soalan ini dimulakan, guru tidak lagi perlu membina soalan peperiksaan mereka sendiri untuk murid-murid di sekolah mereka, sebaliknya hanya perlu memilih sahaja soalan yang telah disediakan di dalam sistem bank soalan KPM.

Pemansuhan PT3 dan pelaksanaan PBD dipercayai dapat meningkatkan keberkesanan proses pengajaran guru. Pelaksanaan PBD menuntut para guru meningkatkan lagi pengetahuan dan kemahiran mereka dalam tiga komponen utama perancangan pengajaran.

Pertama, setiap guru bertanggungjawab menguasai isi kandungan bagi setiap mata pelajaran. Guru mestilah menguasai keseluruhan sukatan pelajaran berdasarkan latihan ikhtisas mereka. Hal ini menjadi tanggungjawab setiap guru untuk menguasai topik pengajaran sebelum memulakan pengajaran di dalam kelas. Komponen kedua, adalah menjadi tanggungjawab hakiki semua guru untuk memahami kepelbagaian keupayaan murid, mengenal pasti, memahami serta memantau kepelbagaian keupayaan serta gaya belajar murid-murid di bawah tanggungjawab mereka. Apabila guru memahami kepelbagaian murid, maka guru akan dapat merancang aktiviti pembelajaran yang sesuai dan berkesan berdasarkan kepelbagaian tersebut.

Komponen ketiga ialah tanggungjawab guru melaksanakan pentaksiran murid secara berkesan. Selepas menguasai isi kandungan pengajaran dan memahami kepelbagaian murid di dalam kelas, setiap guru perlu merancang dan melaksanakan pentaksiran pembelajaran mengikut keperluan dan keadaan murid masing-masing. Oleh sebab itu, dalam prinsip pentaksiran pendidikan format PBD, setiap soalan peperiksaan yang dibina untuk mengukur prestasi murid mestilah mengambil kira keupayaan dan kesediaan murid-murid.

Pentaksiran dianggap sah dan boleh dipercayai apabila benar-benar dapat mengukur keupayaan sebenar murid-murid. Apabila KPM telah menyediakan bank soalan, guru-guru berpeluang memilih soalan yang berkualiti dan sesuai dengan keperluan pelajar masing-masing.

Bank soalan tersebut mampu memperkasakan kepakaran guru-guru di setiap sekolah untuk membina soalan peperiksaan yang sesuai dengan keperluan murid masing-masing pada masa akan datang. Tujuan peperiksaan dalaman pada peringkat sekolah adalah untuk menilai tahap kemajuan murid dengan pencapaian diri sendiri  dalam ujian sebelumnya. Tujuan peperiksaan pada peringkat sekolah tidak bertujuan untuk membandingkan seseorang murid itu dengan murid sekolah yang lain. Apatah lagi membuat perbandingan dengan sekolah di kawasan lain yang mempunyai perbezaan yang ketara, misalnya soalan sekolah pedalaman dibandingkan dengan sekolah berasrama penuh.

Pemansuhan PT3 dan pengenalan PBD sudah pasti membuka lembaran pemikiran baharu masyarakat terhadap amalan pentaksiran pendidikan. Masyarakat khususnya ibu bapa harus memahami kewujudan tiga bentuk penilaian dalam pendidikan yang diamalkan oleh seluruh negara di dunia. Pertama, ujian diagnostik, iaitu ujian yang dilaksanakan sebelum sesuatu pembelajaran bermula. Sebagai contoh, ujian kemasukan darjah satu untuk mengukur tahap keupayaan membaca dan menulis. Kedua, pentaksiran untuk mengukur kemajuan murid yang dilaksanakan secara bersiri secara formatif dalam proses pengajaran dan pembelajaran. Tujuan pentaksiran yang bersifat kemajuan ini mampu mengukur kemajuan prestasi murid dalam pembelajaran mereka. Akan tetapi, pentaksiran formatif yang hanya mengukur kemajuan seseorang murid ini tidak boleh digunakan untuk membandingkan prestasi murid tersebut dengan murid yang lain.

Ketiga ialah pentaksiran sumatif dalam bentuk peperiksaan yang bersifat pemilihan seperti SPM atau peperiksaan untuk kemasukan ke asrama penuh. Tujuan peperiksaan ini adalah untuk menentukan murid yang mempunyai prestasi yang tinggi berbanding dengan murid yang lain. Matlamat pentaksiran dalam bentuk peperiksaan pemilihan adalah untuk tujuan isihan berdasarkan prestasi murid berbanding dengan aspek yang lain. Oleh sebab itu, di kebanyakan negara maju, peperiksaan pemilihan ini hanya dilaksanakan sekali sahaja dalam sistem pendidikan mereka, iaitu pada akhir tahun penggal persekolahan.

Pemansuhan PT3 ini bermaksud kita sudah memansuhkan suatu bentuk peperiksaan pemilihan pada tahap tingkatan tiga. Hal ini merupakan sesuatu yang amat baik. Malah, pada masa yang sama kita juga telah bergerak selangkah ke hadapan apabila mula memperkenalkan lebih banyak peperiksaan bersifat kemajuan dalam sistem pendidikan di negara kita.

Dr. Anuar Ahmad, Pensyarah Pusat Kajian Kepelbagaian Pendidikan, Fakulti Pendidikan, Universiti Kebangsaan Malaysia.


SPM 2021: Penerusan Legasi Kecemerlangan

Untuk mendapatkan maklumat terkini, ikuti kami melalui Telegram

Pengumuman keputusan Sijil Pelajaran Malaysia (SPM) pada 16 Jun 2022 yang lalu setidak-tidaknya memberikan perkhabaran gembira buat sektor pendidikan negara. Pada kala sektor pendidikan negara sedikit terumbang-ambing dek pandemik COVID-19, kecemerlangan bagi keputusan SPM terus dicatatkan. Calon SPM 2021 yang juga merupakan kohort pertama Kurikulum Standard Sekolah Menegah (KSSM) berhasil merekodkan sebanyak 9696, iaitu 2.54 peratus daripada 407 097 calon memperolehi semua A. manakala, prestasi Gred Purata Nasional (GPN) turut menunjukkan penurunan sebanyak 0.06 peratus, iaitu daripada 4.86 peratus kepada 4.80 peratus.

Perkembangan ini menunjukkan bahawa keluk pencapaian SPM negara saban tahun kekal cemerlang sejak SPM 2018. Sebagai imbasan, SPM bagi tahun 2018 mencatatkan sebanyak 8436 calon (2.15 peratus) yang memperolehi keputusan cemerlang dalam semua mata pelajaran. Bagi SPM 2019 pula, angka kecemerlangan terus konsisten dengan rekod sebanyak 8876 calon (2.28 peratus) memperolehi keputusan semua A. Begitu juga bagi SPM 2020 yang serba mencabar turut mengejutkan dengan peningkatan seramai 9411 pelajar (2.46 peratus) memperolehi semua A.

Namun begitu, calon SPM 2021 ini berbeza daripada calon-calon sebelumnya memandangkan kohort ini merupakan calon pertama yang dilahirkan dengan format mata pelajaran baharu, iaitu KSSM. KSSM merupakan sebuah sistem pengajian  moden yang diperkenalkan bagi menggantikan sistem Kurukulum Bersepadu Sekolah Menengah (KBSM) yang pertama kali dilancarkan pada 1988. KSSM yang bersifat kontemporari dan segar dengan suntikan elemen kemahiran seperti komunikasi, kolaboratif, pemikiran kritis dan kreatif menjadi pakej lengkap dalam melahirkan pelajar yang berkompentensi. Set kemahiran yang diasah melalui format KSSM ini lebih bersifat holistik berpaksikan yang membolehkan pelajar menetapkan hala tuju terhadap bidang yang diminati sejak dibangku sekolah.

Sistem ini turut mengubahsuai pengkelasan sistem dua aliran klasik, iaitu Sains dan Sastera dengan menambah pakej yang lebih bervariasi melibatkan empat pakej, iaitu empat pakej Sains, Teknologi, Kejuruteraan dan Matematik (STEM) serta pakej Sastera dan Kemanusiaan. Pemilihan bervariasi ini berupaya menjadi jambatan buat para pelajar untuk mengasah bakat dan kemahiran masing-masing sejak dari awal, sekali gus menjadi medan persediaan untuk peringkat pengajian yang lebih tinggi. Berdasarkan keputusan kohort pertama SPM 2021 yang memberangsangkan, pada dasarnya format KSSM ini menunjukkan gambaran positif tentang adaptasi para pelajar terhadap sistem tersebut.

Walau bagaimanapun, istimewanya calon SPM 2021 ini tidak sekadar berkisar tentang kohort KSSM pertama semata-mata, bahkan elemen cabaran dan di luar jangkaan yang dihadapi menjadikan calon SPM 2021 ini wajar diberikan kredit. Di sebalik episod buka dan tutup sekolah secara berpanjangan, sistem penggiliran persekolahan dan kaedah Pengajaran dan Pembelajaran di Rumah (PdPR) yang diterapkan, keputusan yang dipamerkan tetap berada pada darjah yang luar biasa. Pembelajaran dalam keadaan yang agak merumitkan ini tentunya di luar lingkungan kondusif berbanding dengan amalan secara kebiasaanya yang dilaksanakan di dalam bilik darjah. Malah, calon SPM 2021 ini turut berpengalaman menjadi “calon penuh” SPM era pandemik yang bermula sejak 2020, iaitu ketika mereka berada di tingkatan empat.

Dari sisi positif, kohort SPM 2021 ini juga memberikan gambaran bahawa mereka berjaya mengadaptasi kaedah PdPR yang tentunya serba mencabar. Cabaran-cabaran yang telah dibangkitkan oleh banyak pihak seperti masalah jaringan Internet, ruang pembelajaran dan kadar tumpuan yang sukar dibuktikan sebagai bukan halangan untuk kohort ini meraih kejayaan. Lantas, perkembangan ini turut menunjukkan bahawa sistem PdPR ini terus relevan untuk dikembangkan sesuai dengan arus peredaran zaman.

Pencapaian cemerlang kohort SPM 2021 pastinya berdiri atas usaha keras para guru, ibu bapa dan pelajar itu sendiri. Oleh hal yang demikian, para guru bagi kohort SPM 2021 merupakan insan yang perlu diberikan kredit sepenuhnya. Guru-guru era pandemik ini melalui fasa yang jauh lebih mencabar. Tidak sekadar memikirkan anak-anak murid yang ketinggalan dalam pelajaran, malah mereka turut  mengimbanginya dengan bebanan berganda semasa berada di rumah. Walau bagaimanpun, dalam keadaan serba mencabar, anak murid yang dididik, tetap tidak dikesampingkan. Maka itu, terhasillah sebuah lagi legasi kecemerlangan era pandemik melalui SPM 2021 yang serba-serbi mencabar sepanjang proses pengajaran dan pembelajaran itu berlaku.

Penulis, Pensyarah di Universiti Sultan Azlan Shah.


Pelantar Penerbitan Digital JendelaDBP Dilancarkan

Kuala Lumpur – Bersempena dengan Majlis Sambutan Ulang Tahun Dewan Bahasa dan Pustaka (DBP) Ke-66 pada hari ini, Menteri Kanan Pendidikan, YB Datuk Dr. Radzi Jidin telah melancarkan pelantar penerbitan digital JendelaDBP di Balai Budaya Tun Syed Nasir, Wisma DBP pada pagi ini.

Menurut YB Menteri Kanan Pendidikan, penggunaan JendelaDBP sebagai ruang untuk DBP memperkenalkan pelbagai konteks penggunaan bahasa dalam pelbagai sudut telah menarik minat pelbagai pihak untuk memanfaatkan JendelaDBP.

Kita perlu bergerak seiring dengan pembangunan mengikut zaman di luar sana yang lebih pantas bagi memastikan JendelaDBP ini berperanan sebagai ‘tingkap’ yang bakal menjadi rujukan kepada semua pihak.

Dalam sidang media yang diadakan selepas majlis tersebut, YB Datuk Dr. Radzi Jidin turut memuji tanggungjawab DBP yang tidak ketinggalan dalam menyediakan bahan penerbitan atau memberikan perkhidmatan kepada masyarakat dengan menggunakan pendekatan yang mengambil kira kemudahan akses kepada orang ramai.

“JendelaDBP mampu memberikan manfaat dan menarik minat pelbagai lapisan masyarakat, termasuklah golongan muda,” ujar beliau.

Sementara itu, dalam ucapan alu-aluan oleh Pengerusi Lembaga Pengelola DBP, YBhg. Profesor Datuk Seri Dr. Awang Sariyan, beliau memaklumkan bahawa JendelaDBP dibangunkan bagi menyebarluaskan pelbagai produk penerbitan, bahasa, sastera dan budaya dalam bentuk digital bersesuaian dengan perkembangan semasa.

Platform digital JendelaDBP ini menjadi pusat sehenti untuk semua produk penerbitan, bahasa, sastera dan budaya yang dihasilkan oleh DBP, sekali gus dapat diperluas fungsinya sebagai pusat untuk mengakses dan membeli semua produk DBP.

JendelaDBP sebagai produk inovasi dalam pemusatan data dengan kepelbagaian kandungan digital yang dibangunkan pada tahun 2021 ini terdiri daripada lima struktur utama, iaitu sohor kini, e-majalah, ujana, TV DBP, Radio DBP dan Peka Bahasa.

Melalui JendelaDBP, selain berperanan sebagai pusat tumpuan yang menempatkan, mempromosikan serta memasarkan produk penerbitan digital DBP di bawah “satu bumbung”, platform penyampaian perkhidmatan DBP ini juga disesuaikan dengan keperluan pengguna terhadap penerbitan bercetak DBP seperti buku dan majalah. Melalui usaha ini, capaian, carian bahan penerbitan, pelbagai hebahan serta liputan aktiviti DBP adalah lebih meluas, cepat dan berkesan seiring dengan perkembangan Revolusi Perindustrian 4.0 yang menghubungkan manusia melalui dunia digital.

Di samping itu, DBP sebagai penerbit kerajaan yang terbesar dan berwibawa, pembangunan pelantar penerbitan digital JendelaDBP ini dapat memberikan maklumat data raya tentang kecenderungan minat pembaca dan pengguna berdasarkan jumlah akses terhadap pelantar penerbitan digital ini. Melalui data tersebut, DBP dapat menentukan hala tuju dan membuat keputusan yang berkaitan dengan aktiviti pemasaran atau perniagaan berdasarkan data sebenar pada masa nyata dan seterusnya merancang produk terbitan yang bersifat komersial serta memenuhi keperluan khalayak.

Sepanjang pengoperasian pelantar penerbitan digital JendelaDBP dari 2 Mei 2021 hingga 14 Jun 2022, statistik capaian pengguna JendelaDBP adalah sebanyak 1 054 870 dan diakses oleh 78 buah negara. Pelantar JendelaDBP ini boleh dicapai melalui pautan https://jendeladbp.my/


Sekolahku SEJAHTERA Memupuk Rasa Cinta akan Sekolah

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan Malaysia (KPM) mewujudkan konsep Sekolahku SEJAHTERA sebagai usaha untuk murid memupuk rasa cinta akan sekolah dalam kehidupan mereka.

“Antara perkara yang kita tekankan menerusi konsep Sekolahku SEJAHTERA ini adalah untuk mewujudkan suasana sekolah yang anak-anak kita sangat seronok untuk hadir sehingga kita tidak perlu memaksa mereka, sebaliknya mereka sendiri yang berasa bahawa sekolah ini sebagai tempat kegemaran mereka,” jelas Menteri Kanan Pendidikan, YB Datuk Dr. Radzi Jidin dalam sidang media bersempena dengan Ulang Tahun Dewan Bahasa dan Pustaka (DBP) Ke-66, hari ini.

Apabila menyentuh berkenaan dengan calon Sijil Pelajaran Malaysia (SPM) yang tidak menduduki peperiksaan tersebut pada tahun 2021, beliau turut menyatakan bahawa melalui konsep Sekolahku SEJAHTERA, KPM berhasrat untuk melahirkan murid sekolah rendah dan menengah yang memahami bahawa sekolah merupakan sebahagian daripada kehidupan mereka sejak kecil lagi. Maka itu, mereka tidak sewajarnya melupakan sekolah sebagai tempat yang terpenting dalam melakar masa hadapan mereka, iaitu dengan menghadiri peperiksaan SPM.

“Jika perasaan ini dapat diwujudkan pada umur yang masih muda, maka pada masa akan datang isu ini dapat diuruskan secara holistik dan menyeluruh,” jelas YB Datuk Dr. Radzi Jidin.

Menurut beliau, masalah ketidakhadiran calon SPM bukanlah sesuatu yang baharu dan KPM sentiasa memberikan perhatian yang menyeluruh agar dapat mencari pendekatan dan mekanisme yang paling sesuai untuk mengatasi masalah tersebut.

Mengulas lanjut berkenaan dengan calon SPM yang tidak menduduki peperiksaan pada tahun yang sepatutnya, YB Datuk Dr. Radzi Jidin menjelaskan bahawa apabila seseorang murid itu telah tamat sekolah menengah dan tidak menduduki peperiksaan SPM, mereka telah terkeluar daripada sistem persekolahan. Oleh itu, calon tersebut masih boleh menduduki SPM pada tahun-tahun berikutnya sebagai calon persendirian.

Sidang media itu diadakan di Wisma DBP dan turut dihadiri oleh Pengerusi Lembaga Pengelola DBP, YBhg. Profesor Datuk Dr. Awang Sariyan dan Ketua Pengarah DBP, YBhg. Datuk Abang Sallehuddin Abg Shokeran.


Pindaan Akta DBP Bersifat Holistik – Profesor Datuk Seri Dr. Awang Sariyan

Kuala Lumpur – Draf pindaan Akta Dewan Bahasa dan Pustaka (DBP) 1959 bukan hanya soal penguatkuasaan, khasnya aspek hukuman. Media lebih menyorot aspek penguatkuasaan, walhal dalam sidang media dengan Menteri Kanan Pendidikan, YB Datuk Dr. Radzi Jidin pada 21 Jun 2022 di DBP, telah disebut oleh Pengerusi Lembaga Pengelola DBP, YBhg. Profesor Datuk Seri Dr. Awang Sariyan bahawa cadangan pindaan itu bersifat holistik.

Aspek yang diberi penekanan dalam draf pindaan itu ialah peranan DBP sebagai badan bahasa utama di negara ini dalam bidang pentauliahan, penarafan, pelesenan, penguatkuasaan, perbadanan, dan pengantarabangsaan.

Akta DBP versi 1959 hanya berkaitan dengan penaikan taraf DBP sebagai jabatan kerajaan kepada badan berkanun. Maka itu, akta itu hanya memperuntukkan aspek prasarana atau struktur DBP dengan pernyataan umum tentang empat tujuan penubuhan DBP (menjadi enam tujuan dalam peluasan 1995). Aspek-aspek pindaan yang dicadangkan penting untuk pengisian fungsi DBP walaupun selama ini DBP telah melaksanakan enam objektif tersebut. Empat objektif pertama berkaitan dengan peranan bahasa, sastera dan penerbitan, sementara dua objektif tambahan pada tahun 1995.

Jika draf cadangan pindaan Akta DBP diluluskan, DBP mempunyai wibawa dan wewenang yang lebih jelas dalam pemenuhan fungsinya sebagai badan berkuasa bahasa yang utama di negara ini, khasnya yang berkaitan dengan wibawa dan wewenang pengeluaran tauliah, penarafan, pelesenan dan pelaksanaan aspek penguatkuasaan serta kegiatan di peringkat antarabangsa.

Semua pihak dimohon menunggu hasil pelaksanaan proses dan usaha draf pindaan itu dilakukan untuk diajukan kepada pihak berkuasa menurut tatacara yang ditetapkan. Untuk makluman, usaha mengangkat cadangan pindaan Akta DBP telah mengambil tempoh lebih 10 tahun dan DBP berharap dengan kejelasan hasrat kerajaan kini dalam usaha mengangkat martabat bahasa Melayu, DBP diberi peluang melaksanakan fungsinya dengan lebih berkesan.


NCWO Meraikan Ulang Tahun Keputeraan Raja Perempuan Perlis

Kangar – Majlis Gabungan Persatuan Wanita (NCWO) Perlis menganjurkan Majlis Minum Petang bersempena Sambutan Hari Ulang Tahun Keputeraan Raja Perempuan Perlis, Duli Yang Maha Mulia (DYMM) Tuanku Tengku Fauziah binti Almarhum Tengku Abdul Rashid yang ke-76 di Dewan Warisan, Kangar, Perlis baru-baru ini.

Majlis dihadiri Raja Perempuan Perlis, DYMM Tuanku Tengku Fauziah binti Almarhum Tengku Abdul Rashid dan turut berangkat sama ialah Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil.

Keberangkatan tiba baginda berdua disambut oleh Datin Seri Nor Aswana Omar dan Pengerusi NCWO Perlis, Datuk Mastika Junaidah Husin.

Majlis tersebut dimulakan dengan beberapa sesi bergambar kenangan bersama dengan ahli-ahli jawatankuasa majlis dan pihak penganjur serta turut dihadiri kira-kira 180 ahli NCWO Perlis.

Rentetan itu, berlangsungnya upacara memotong kek, persembahan cendera kenangan daripada persatuan-persatuan dan disusuli dengan sesi pengurniaan “Anugerah Jasamu Dikenang” dan sesi “Penyerahan Sumbangan Vitamin” kepada golongan yang memerlukan yang disempurnakan oleh DYMM Tuanku Tengku Fauziah binti Almarhum Tengku Abdul Rashid.


Israel: Rejim Apartied yang Layak Diboikot

Untuk mendapatkan maklumat terkini, ikuti kami melalui Telegram

Israel sebenarnya merupakan sebuah negara haram yang tidak sepatutnya diiktiraf oleh masyarakat antarabangsa. Hal ini dikatakan demikian kerana negara ini ditubuhkan melalui keganasan dan jenayah perang apabila ribuan rakyat Palestin dibunuh dan lebih daripada 750 ribu orang dipaksa menjadi pelarian pada tahun 1948. Perkara ini telah dinukilkan dengan terperinci oleh beberapa orang sarjana berkenaan sejarah Palestin termasuklah seorang pakar sejarah berbangsa Yahudi sendiri, iaitu Profesor Ilan Pappe dalam buku terkenal beliau berjudul The Ethnic Cleansing of Palestine.

Kezaliman Israel terhadap warga Palestin masih berterusan sehingga ke hari ini kerana Israel telah mendapat sokongan kuat daripada kuasa-kuasa besar dunia seperti Amerika Syarkat (AS), Kesatuan Eropah (EU) dan Britain.

Satu daripada pendekatan untuk menentang kezaliman Israel ialah dengan mendedahkan jenayah aparteid yang sedang dilakukan oleh rejim Zionis terhadap warga Palestin kepada masyarakat dunia. Jika masyarakat antarabangsa dapat diyakinkan dengan jenayah Israel ini, maka menjadi tanggungjawab masyarakat antarabangsa untuk memboikot Israel, sebagaimana yang telah dilakukan terhadap rejim aparteid Afrika Selatan pada tahun 1970-an dan 1980-an.

Aparteid merupakan istilah dalam bahasa Afrika yang bermaksud pemisahan. Istilah ini pada asalnya digunakan untuk menggambarkan sistem diskriminasi yang dilakukan terhadap kaum kulit hitam yang wujud di Afrika Selatan yang berakhir pada tahun 1994.

Kini, istilah aparteid bukan sahaja merujuk pada bekas rejim Afrika Selatan, bahkan diterima pakai dalam undang-undang antarabangsa untuk menerangkan sesuatu kategori rejim, yang ditakrifkan dalam Konvensyen Antarabangsa Pertubuhan Bangsa-bangsa Bersatu (PBB) mengenai Penindasan dan Hukuman Jenayah Aparteid (1973). Takrifan istilah aparteid juga telah diperhalusi dalam Artikel 7 Statut Rom Mahkamah Jenayah Antarabangsa (2002) yang mentakrifkan jenayah aparteid sebagai “perbuatan tidak berperikemanusiaan…dilakukan dalam konteks penindasan dan penguasaan yang diinstitusikan oleh satu rejim secara sistematik, oleh satu kumpulan kaum ke atas mana-mana kumpulan atau kumpulan kaum lain dan dilakukan dengan niat untuk mengekalkan rejim tersebut.”

Hakikat yang berlaku sekarang, Israel (yang dahulunya dikenali sebagai Palestin) dan wilayah Palestin yang kini diduduki atau dijajah oleh Israel, iaitu Tebing Barat dan Baitul Maqdis Timur membentuk satu unit wilayah yang dikawal sepenuhnya oleh Israel sedangkan jumlah penduduk Palestin hampir separuh daripada jumlah penduduk dalam semua kawasan tersebut.

Namun demikian, di bawah undang-undang Israel secara praktiknya, warga Palestin telah dilayan secara berbeza berbanding dengan warga Yahudi Israel dalam hampir setiap aspek kehidupan seperti pemilikan rumah dan hartanah, pendidikan, kesihatan, pekerjaan, undang-undang kekeluargaan dan kebebasan bergerak. Terdapat berpuluh-puluh undang-undang dan dasar Israel yang menginstitusikan sistem diskriminasi dan penguasaan ini.

Pengasingan di antara warga Yahudi dengan Palestin dilakukan dengan melaksanakan sistem undang-undang yang berasingan untuk warga Yahudi Israel dan warga Palestin walaupun mereka tinggal di kawasan yang sama. Sebagai contoh di Tebing Barat yang diduduki dan dikawal oleh kerajaan Israel, peneroka Yahudi yang tinggal di penempatan-penempatan haram ditadbir oleh undang-undang sivil Israel, sementara rakyat Palestin yang tinggal di wilayah yang sama dikawal oleh undang-undang tentera Israel.

Dalam Israel sendiri, tidak wujud status kewarganegaraan Israel yang sama rata untuk semua warganegara. Sebaliknya, kewarganegaraan Israel dibahagikan kepada beberapa kategori. Mereka yang berada dalam kategori bangsa Yahudi akan mendapat hak dan keistimewaan yang jauh lebih baik berbanding dengan kategori lain. Bagi rakyat dalam kategori bangsa Arab, hak dan keistimewaan mereka amat terhad. Pemisahan ini menjadi lebih jelas apabila Israel meluluskan Undang-undang Negara Bangsa pada tahun 2018 (Israel Nation State Laws 2018), yang dengan rasminya mengkodifikasikan diskriminasi yang telah berlaku selama berdekad-dekad dan mengabadikan dua kelas warganegara yang berbeza, iaitu yang berbangsa Arab dan yang berbangsa Yahudi, di bawah undang-undang Israel.

Berikut adalah beberapa bukti wujudnya amalan aparteid terhadap warga Palestin yang memenuhi kriteria aparteid di bawah Konvensyen Aparteid PBB:

Bahkan kezaliman rejim Zionis Israel dan polisi aparteidnya terhadap rakyat Palestin telah dilaporkan oleh beberapa orang pegawai PBB sendiri serta jawatankuasa dan organisasi di bawah PBB.  Antaranya ialah Profesor Richard Falk, profesor undang-undang emeritus di Princeton University dan Pelapor Khas PBB mengenai Situasi Hak Asasi Manusia di Palestin tahun 2008-2014;  Profesor John Dugard, profesor undang-undang dari Afrika Selatan yang menjawat jawatan Pelapor Khas PBB (sebelum Profesor Richard Falk) yang telah melakukan kajian terperinci berkenaan situasi di Palestin dan mengeluarkan laporan beliau pada tahun 2013 dan Michael Lynk, Pelapor Khas PBB untuk wilayah Palestin yang diduduki yang membuat laporan pada tahun 2019.

Jawatankuasa PBB Mengenai Penghapusan Diskriminasi Kaum juga mengecam polisi aparteid Israel pada tahun 2012.  Pada Mac 2017, Suruhanjaya Ekonomi dan Sosial PBB untuk Asia Barat (ESCWA) turut menyimpulkan berdasarkan bukti yang kukuh bahawa Israel bersalah kerana melakukan jenayah aparteid. Pada tahun 2019, Jawatankuasa Penghapusan Diskriminasi Kaum Pertubuhan Bangsa-bangsa Bersatu (United Nations Committee on the Elimination of Racial Discrimination atau CERD) juga menyimpulkan bahawa Israel telah melanggar Konvensyen Penghapusan Segala Bentuk Diskriminasi Kaum yang telah disahkan pada tahun 1979. Pada tahun 2020, 47 orang pakar hak asasi manusia PBB telah menandatangani satu kenyataan yang mengutuk rancangan pengilhakan Israel ke atas kawasan-kawasan di Tebing Barat kerana akan merealisasikan keadaan aparteid di Tebing Barat.

Pada tahun 2009, pasukan sarjana undang-undang antarabangsa di bawah naungan Majlis Penyelidikan Sains Manusia di Cape Town, Afrika Selatan telah menerbitkan kajian bertajuk “Occupation, Colonialism, Aparteid?”. Kajian tersebut juga menyimpulkan bahawa rejim Israel telah melaksanakan polisi aparteid ke atas rakyat Palestin.

Selain itu, beberapa pertubuhan hak asasi manusia juga telah mendedahkan bahawa Israel sedang melaksanakan polisi aparteid terhadap warga Palestin. Antaranya termasuklah:

Malangnya, walaupun terdapat bukti-bukti kukuh bahawa Israel bersalah dalam melakukan jenayah aparteid dan diperakukan oleh pelapor-pelapor PBB serta jawatankuasa dan lembaga di bawah PBB, Israel masih dibiarkan bebas melakukan jenayah ini. Faktor utamanya ialah sokongan yang diberikan kepada Israel oleh kuasa-kuasa besar dunia terutamanya EU, Britain dan AS. Perkara yang sangat menyedihkan kini, terdapat negara Islam yang sedang menjalinkan hubungan diplomatik dengan Israel seperti Emiriah Arab Bersatu, Bahrain, Oman dan Maghribi. Namun begitu, masih terdapat beberapa buah negara yang enggan mengiktiraf Israel seperti Malaysia, Algeria, Libya, Somalia, Tunisia, Venezuela, Iran, Iraq, Kuwait, Lubnan, Qatar, Saudi Arabia, Syria, Yaman, Afghanistan, Bangladesh, Maldives, Pakistan, Brunei, dan Indonesia.

Kita berbangga kerana Malaysia merupakan satu-satunya negara yang berani bersuara pada peringkat PBB bahawa Israel sedang melaksanakan polisi aparteid terhadap rakyat Palestin.

Kini, telah wujud satu gerakan antarabangsa yang sedang giat berusaha menjelaskan keadaan aparteid di Palestin kepada seluruh dunia, iaitu gerakan BDS (Boycott, Divestment and Sanctions). Gerakan ini telah dimulakan di Palestin pada tahun 2005 dan telah berkembang dengan cepat di Eropah dan AS. BDS memperjuangkan hak warga Palestin secara aman dan oleh itu, sukar bagi Israel untuk mengaitkan BDS dengan kumpulan pengganas (seperti yang dilakukan terhadap kumpulan Hamas).

Israel merupakan sebuah negara yang tidak layak wujud di muka bumi kerana ditubuhkan melalui pencabulan hak asasi warga Palestin, amalan pembersihan etnik (ethnic cleansing) dan pembunuhan beramai-ramai (genocide). Walau bagaimanapun, masyarakat antarabangsa gagal menyedari hakikat ini kerana tidak mempunyai maklumat tentang apa-apa yang telah berlaku di Palestin pada tahun 1948. Kini, masyarakat antarabangsa berpeluang untuk melakukan perkara yang betul kerana maklumat berkenaan amalan aparteid oleh rejim Zionis Israel semakin hari semakin diketahui umum. Jika usaha gerakan BDS antarabangsa berjaya menyebarkan hakikat jenayah apartied oleh Israel, kerajaan-kerajaan di seluruh dunia bertanggungjawab memboikot Israel.  Insya-Allah kejayaan untuk membongkar kebenaran dan mendapatkan keadilan di Palestin adalah hampir.

Profesor Dr. Mohd Nazari Ismail, Profesor Kehormat Fakulti Perniagaan dan Ekonomi, Universiti Malaya merangkap Pengerusi Boycott, Divestment and Sanctions-Malaysia (BDS) dan Palestinian Progressive Assocation-Malaysia (PPAM).


PLUS Jalankan Penyelenggaraan Jalan Tapah – Bidor

Untuk mendapatkan maklumat terkini, ikuti kami melalui Telegram

Petaling Jaya – PLUS dijangka akan menutup lorong kecemasan dan lorong kiri jalan laluan Tapah – Bidor arah selatan di KM338.20 hingga KM339.25 pada 27 Jun hingga 1 Julai 2022, bagi menjalankan kerja penyelenggaraan.

Sehubungan dengan itu, pengguna lebuh raya yang menggunakan laluan tersebut diminta untuk merancang perjalanan dengan lebih awal agar kesesakan trafik dapat dikawal berikutan penutupan dua lorong tersebut.

PLUS menyatakan komited demi memastikan keselamatan dan keselesaan pengguna lebuh raya. Oleh itu, pelbagai usaha dan inisiatif sentiasa dilaksanakan bagi meningkatkan kedua-dua aspek tersebut.

Menurut PLUS, penggunaan lorong kecemasan secara berkala bakal diaktifkan bergantung kepada keperluan semasa untuk memastikan trafik lancar di laluan terbabit, manakala lorong kanan pada kilometer yang sama arah selatan masih boleh digunakan oleh semua kenderaan.

Pengguna lebuh raya PLUS boleh mendapatkan maklumat trafik terkini dengan menggunakan aplikasi PLUS atau hubungi PLUSLine di talian 1800-88-0000. Pengguna juga boleh menghubungi talian yang sama sekiranya ingin mendapatkan bantuan apabila berlaku kecemasan.